
الجزء 1
أنا مهاب محمد أبنعوف مواليد 1990 اصلا ابوي من
الشمالية وامي من الجزيرة،لكن نحنا مستقرين في امدرمان
الصالحة،انا اكبر واحد في البيت عندي تاني اخو واحد
اصغر مني بأربعة سنه،انا قريت كل المراحل الدراسية حقتي
في امدرمان اما الجامعة فخشيت جامعة السودان،كلية
الفنون،يعني ممكن تقولو عن رغبة لحب الفن عامة
وخصوصا الكتب والروايات والقصص البتحكي عن العالم
التاني،كنت بفرح جدا لما زول يهدي لي كتاب اكتر من
يديني اي حاجة تانية ......
......لما دخلت الجامعة الحكاية اتطورت معاي وبقيت
مهتم بكتب الجن أكتر من كتب ومراجع الجامعة وبفتش
في المكتبات القديمة عن الكتب دي،،وامي دايما كانت
بتقول لي ‏( يا ولدي الله يهديك من الشي البتسوي فيهو
دا،انت مالك ومال الشواطين ياولدي ،الله قال استعيذو
منهم انت تمشي تفتش فيهم،ياولدي اقرا قرايتك خل
الحاجات البتسوي فيها دي ‏) وابوي كان برد يقول ليها
‏(يمكن ولدك داير يعرس ليهو جنيه يجيبا ليك في حوشك
دا وتسكن معاك ‏) وبتذكر رد امي ليهو ‏( برررري اتحسبنا الله
والرسول ياولدي الكلام دا صح ولا ابوك دا خرف ‏) هههههه
وانا كنت دايما يحاول اقنع امي انو الحاجة دي مافيها
ضرر بالنسبة لي ،الحاجة دي ممكن نعتبرا ياها هوايتي ،في
ناس هوايتهم انو يربو كلاب او خيول او يقرو روايات او
يلعبو كورة،وانا دي هوايتي انو أكون وسط العفاريت
ديل .....
بقينا علي المنوال دا لغاية ما السنة الاولي في الجامعة
انتهت وجات الاجازة ،مشينا الجزيرة لجدو امي قالت نعدي
معاهم الاجازة الصادفت عيد ضحية،مشينا ووصلنا هناك
واكرمونا غاية الكرم،العصر كدة انا خليت ابوي مع ناس
جدو واخوالي يتونسو وقمت طلعت قلت اشوف قدامي
الاصحاب واخد لي معاهم قعدة وحبة حنك كدة،وبهناك
امي في النسوان والونسة والضحك والقرقراب ......
..... مشيت لقيت الشباب متلمين في ميدان الحلة
والدافوري شغال قعدت اتفرجت في الدافوري دا لغاية ما
خلص وجو وقعدنا اتونسنا لغاية العشاء وبعد داك كل زول
فيهم مشي لسبيلو واتفقنا انو باكر نتلاقي الصباح ونعمل
لينا رحلة صغيرة كدة احتفالا بجية العبد لله وتكون مقدمة
لجية العيد الاصلا برامجو بتكون زحمة .......
....... لما وصلت البيت جدو قال لي كنت وين مرقت فجأة
وخليت تلفونك هنا ،،قلت ليهو مشيت علي الشباب في
النادي،قال لي امش امك منتظراك من قبيل ومقلقة عليك،،
في سري قلت أها بدينا ياحاجة،اتحركت مشيت علي
الحاجة بهناك وكانت معاها حبوبة إسعاد ودي طبعا هي ام
امي وحبوبة إسعاد دي القلب الحنون ،قلت ليها خير
ياحاجة جدو قال لي عاوزاني !!! قالت لي عاوزاك دايرة
اشوفك اكلت ولا لا لكن لقيتك حايم وقالت جملتها
المعهودة ‏(قلبي علي جنايا وقلب جنايا علي حجر ‏) ،،طوالي
نطت حبوبة إسعاد قالت ليها انتي يا بتي جناك دا مالو
ماشي مسلوب من لحم الدنيا انتي ماقعد تأكليهم ولا شنو؟؟
امي قالت ليها والله يا امي ما خليت شي ما عملتو ليهم
الاكل دا نختو في الصينية ياكلو ويفضلو لكن الولد مباري
ليهو لغاويس وكتب كدي مانا عارفين نسوي معاهو شنو
ذاتو غلبنا وفترنا،،حبوبة اسعاد قالت ليها ديل كتب شنو
ولغاويس شنو يابتي؟؟؟
اها ودا الخايف منو ذاتو انو امي تكلم حبوبة إسعاد
بالكتب والحاجات القاعد اقراها،لأنو حبوبة اسعاد زولة
قديمة طبعا وناس مشايخ وفقرا عادي ممكن تقول الولد دا
راكبو جن أحمر وكلام الحبوبات داك،،حاولت أطنش الكلام
قلت ليها ياحبوبة امي بتقصد ليك كتب الجامعة والكلام دا
يلا انا أخليكم وامشي علي جدو قبيل قال ما تتأخر دايرك
انا .......
..... ومشيت علي جدو وخليت امي مع حبوبة وعارف أمي
ما بتسكت، غايتو عدينا الليل دا في الونسة والضحك
وابوي وجدو يجرو في شريط الذكريات وكيف ابوي لما جا
عشان يخطب أمي ،غايتو حكاوي من الطراز القديم،نمنا في
امان الله بعد اتعشينا حوالي الساعة 11 والجو كان مغري
للنوم مش زي جو امدرمانات ملوث بالدخان والبعوض
وغبار الركشات دا كلو غير الازعاج غايتو نمنا نوم زول ليهو
سنين ما نام،أها في الليلة دي شفت لي منام ودا كان
مقدمة لحاجات كتيييييرة حصلت لي بعد كدة،اهت في
المنام دا شفت لي بت ما شاء الله يعني ممكن نقول اجمل
بت علي وجه الأرض،او زي ما بنقول نحنا كشباب
صارووووخ،جاتني لابسة ملابس من الذهب وخاته ليها تاج
في راسا،والمكان كان بشبه جزائر امدرمان لكن أجمل
خضرة وجمال ومياه،قاعدة ليها في كرسي أشبه بالعرش
قالت لي جمله واحدة حنتلاقي قريب إستعد انا طوالي
قمت من النوم مهجوم بس ماعارف الهجمني شنو وانا بتكلم
مع هذا الكم من الجمال ......
......بعد الخلعة دي بمسافة حتي ركزت انو دا كان
منام،لكن كل الحصل دا كأنو كان حقيقة وما مجرد حلم
ساكت !!!بقيت صاحي باقي الليل لغاية أذان الصبح وانا
افكر في الموضوع دا،لغاية ما الجماعة صحو من النوم
واتوضينا واتوجهنا علي الجامع .......
...... انا لاول مرة من فترة بعيدة أصلي الصبح حاضر،كان
في خشوع وسكينة وهيبة للمسجد دا،حتي الامام كان شيخ
وقور الحمد لله غ
ايتو حسيت براحة ما بعدها راحة في اليوم داك،وبعد
انتهاء الصلاة والناس بدت تطلع بديت افكر هل احكي
الحلم دا للشيخ دا يمكن عندو تفسير او ما احكي ليهو؟؟
ولو حكيت ليهو تبعات الكلام دا شنو خصوصا انو الزولة
الانا شفتها دي لايمكن بأي حال انها تكون بشر لانو مافي
بشر بالجمال دا،، ولايمكن انها تكون ملاك لانو انا ما زول
صالح يعني عشان يظهر لي ملاح في المنام،اذا ياهم
جماعتي ذاتم !!!! الله اعلم ......
......غايتو اتوكلت علي الله ومشيت اهلي قلت ياخ
الشيخ دا يشبكني اضغاث احلام وبتاع فشنو احسن اختصر
وامشي آخد لي نومة عشان امشي علي الشباب لموضوع
الرحلة،،الواحد ذاتو يشوف القرية وجمال القرية علي
طبيعتو ويشم العافية بعد صخب المدن ......
......يادوب الشمس بدت تظهر جابو لينا شاي بحليب
وقهوة،شربنا الشاي بالقرقوش وبعدو شربنا القهوة،مشيت
لبست ملابسي عشان أطلع علي شلة الشباب،بلا جات
حبوبة إسعاد وامي دخلات،حبوبة قالت لي ماشي وين؟؟
- ماشي لرحلة مع الشباب ....
-قبل تمشي عندي معاك كلام قدام أبوك وجدك ديل وبعدين
أمشي الرحلة ما طايرة .....
اها انا هنا عرفت الحاصل ،،طوالي ختيت انو أمي
الليل كلو بتكون بتحكي ليها عن كتب العفاريت،،اللييييلة ما
وقع راجل،حبوبة إسعاد وجدو علي مرة وااااحدة !!!!امانة
الليلة ما وقع راجل،،قلت ليها ياحبوبة لكن الشباب لو
إتأخرت عليهم بزعلو ....
-يزعلو ولا يطرشقو ياولد قلت ليك عندي كلام معاك قدام
جدك وابوك ديل وان مرقت قبل تسمع كلامي ما عافية
منك ....
- خير ياحبوبة واها قعدت واتوهطت ليك في السرير احكي
وسمعينا ياحبوبة .....
- انت يامحمد ولدك دا تطلقو ساكت!!!! دا شنو الدرب
الماشي فيهو دا؟؟؟
-والله ياحاجة الولد دا من صغير انتي عارفة انو مابشبه
الناس هههه طوالي بحب حركات الجن ديل ....
- نان يا ولدي الشياطين ديل بهظرو معاهم !!! ولا انتو
قنعانين من الولد؟؟؟
-والله ما قنعانين منو عاد في زول بقنع من جناهو؟؟
-وانت يا ولد انت ماك شايف جرسة امك وخوفا عليك
دي؟؟؟اسع انت نصيح ولا في جن راكبك .....
..... هنا جدي علي فك ليهو ضحكة انا ماقدرت اعرف
الحاصل لكن الحمد لله بعد الضحكة دي قال لحبوبة إسعاد
راكبو جن كيفن ياحاجة الجنا ما ياهو دا قدامك ساغ سليم
وانا الجنا دا اصلي ماني خايف عليهو لانو بذكرني
بشبابي .....
..... غايتو اليوم داك مرقت منهم بعد صعوبة واتوجهت
علي الشباب لقيتهم منتظرين ومكتملين العدد بس انا
الناقص لما جيت بقو يصفرو لما حسيت نفسي جون
سينا،،ركبنا عربية هايص حقت واحد من الشباب
واتحركنا،،غايتو فتنا لينا كم حلة كدي،بلا ظهرت زي غابة
كدة،نزلو الفرشات والحفاظات وعدة الاكل،ونزلو آلات
الطرب،وطبعا شباب الحلة ديل يحبو الطرب حب شديد
خلاص وعندنا فنان ناشئ في الجلسة دي،،بعد ظبطو لينا
الفطور قعدنا ليك للغناء بمزاج وايهاب مسك العود وبقي
يدندن في أغنية لمصطفي سيدأحمد بتقول .......
الأمانى الفى سفر
قبل الزمن .. كايسة الموانى
يوم تجيبنى عليك .. بصدّق
إنو مرة الحظ طرانى
وإحتوانى معاك شجن .. عذبنى قبلك
ولسـّة منك .. جايى تانى
تمشى وين الخطوة عنك
ما الزمن بى الحب بلاكا .. وإبتلانى
...... الغنية دي عندها مكانة خااااصة عندي،،اها كلنا بقينا
نغني معاهو وزول غناي غناي،عدينا اليوم في بهجة وفي
فرح وأجمل حاجة في الدنيا انو يكون عندك أصحاب،نهاية
اليوم اتحركنا راجعين علي الحلة،لما وصلنا هناك شفنا ليك
خلق ملمومة قصاد بيت ناس الطاهر ودحماد،وهنا الشباب
جاطو والهرج زاد وكلو واحد يقول يارب جيب العواقب
سليمة ......
الطاهر ودحماد دا من كبارات البلد ومن أغني الناس الفيها
النوع البقيف في اي مناسبة وبخدم بضراعو وبمالو يعني
زول قدامي تب وكتير حل مشاكل في البلد دي وماسك
ليهو بيوت أرامل ومساكين عشان كدة ناس البلد بريدوهو
ريدة جد ريدة لله ما ريدة مزيفة وما أجمل قلوب ناس
البلد وما أجمل حن البلد حن صاااافي ما فيهو أي زيف
....... اها وصلنا محل اللمة دي خير ياجماعة مالكم
الحاصل شنو؟؟ رد لينا واحد من الناس الموجودين قال لينا
والله الطاهر قاعد في أمانة الله في السوق ومعاهو جماعة
دايرين منو غرض اها فجأة كدي جاتو زي دوشة لكن جا
البيت ماشي ومتحرك أسع غايتو الدكتور قاعد معاهو جوة
دا منتظرين نعرف الحاصل،،بس دعواتكم معانا ياشباب ....
......بعد نص ساعة الدكتور جا طالع الناس اتلمت
فيهو،خير يادكتور،،الحاصل شنو،،،حاج الطاهر علو
سلامي!!!!
-وين أولاد حاج الطاهر؟؟ جاهو ولدو الكبير،خير يادكتور؟
- خير ان شاء الله بس لازم الليلة تتحركو بيهو علي
الخرطوم تعملو الفحوصات دي وتمشو للدكتور طارق وان
شاء الله كل حاجة حتكون سليمة .....
- الحاصل شنو للفحوصات دي كلها،،مالو الحاج دا نعل مافي
حاجة؟؟
- لا ان شاء الله مافي حاجة ،بس دي فحوصات للاطمئنان
ما أكتر،وان شاء الله قبل العيد حتجو راجعين بإذن
الله ......
..... قريب المغيب اتحركت عربية حاج الطاهر تتبعو
دعوات ناس الحلة شيب وشباب بالشفاء والعودة سالم
وغانم .....
يتبع ...
الجزء 2
.بعد مالعربية اتحركت كل الناس اتحركو علي بيوتهم
تلازمهم الدعوات جهرا وسرا لحاج الطاهر بالعودة
سليما ......
...... انا فارقت الشلة واتوجهت علي البيت وكان الوقت
مابين المغرب والعشاء،جدي وابوي ومعاهم جماعة قاعدين
في حوش الديوان وبتونسو والضحك والقرقراب واصل
الشارع،اديتم السلام نفر نفر داير امشي جدي مسكني ،وفي
أضاني قال لي خلي بالك الليلة إسعاد زعلانة مننا الاتنين
قلت ليهو مالا البزعلا شنو؟؟
-كيفن البزعلا شنو كلامنا القبيل داك زعلا اسع مابي النضم
تب ....
-طيب ما تصالحا يا جدو يابتاع الحنان .....
- حنان مين خلاص كان زمان كدي امشي غير هدومك دي
وامش عليها شوف الوضع كيف وتعال لي وريني 》 هههه
انا في اللحظة دي حسيت بإني جاسوس ونجاح المهمة
يرفع الواحد مقام عند جدو علي،يحب الزول الينفذ ليهو
اوامرو ويونسو ويضحكو،،لكن تقعد تتماطل معاهو
وتجرجرو تاني انت مازولو تب《
..... في الخرطوم كان حاج الطاهر واولادو يدخلو من
غرفة لغرفة من غرفة الاشعة للدكتور للصيدلية وهكذا لغاية
ما كل الفحوصات انتهت بعد الليل ما أليل خلاص والدنيا
قربت تبقي صباح ذاتو،،اتضح انها كانت مبادي جلطة لكن
الحمد لله عدت علي خير،لكن الدكتور قال ليهم حنحجزو
في المستشفي لمدة 24 ساعة وبعد كدة لو ماحصلت
تغيرات ممكن تسافرو عادي،،الخبر وصل ناس البلد انو
الوضع مطمئن وانو حيحصلو العيد معاهم،،الوضع في البلد
أتغير من حزن لفرح،،كيف مايفرحو والعيد ماشي عليهم
واكيد مساعداتو للناس الطيبين في مستلزمات العيد
ومناسبات العيد ما حتقيف ودي من أسباب البركة الحاصلة
عليهو في تجارتو وفي حياتو وفي أسرتو ......
☆☆☆☆☆
..... نحنا بعد صلينا العشاء وقاعدين في امانة الله نادتني
حبوبة إسعاد ،، جدي عاين لي كدي وقال لي اوعك تتكسر
ليها،،لو اتكسرت انا مابقيف معاك تاني،،ومشيت خليتو قلت
ياربي جدي دا كلامو دا جنسو شنو !!!ودايرني كيف ما
اتكسر ليها !!!يلا المفارقات البين حبوبة إسعاد وجدي علي
انو حبوبة إسعاد دي بتخاف من العين والحسد والجن
والكلام دا وعندها غرام مع الشيوخ والفقراء يعني
إعتقادات الحبوبات ديك تقول ليك وحات الشيخ اب
ساطور ووحات الشيخ اب قبة يعني إعتقادات كدي غايتو
الزول مايقدر تاني يغير وجهة نظرا دي مهما كان،،،أما جدي
علي فعايش حياتو زي الترتيب الصباح يقوم الصبح في
الجامع ويقرأ الورد حقو يجي البيت يلقي الشاي والجبنة
جاهزات يشوف ليهو جريدة يقراها ولا يشغل الرادي ويسمع
في البي بي سي او اذاعة لندن وبعد كدة يقوم يصلي
الضحي ويقعد يرتل في القرآن لغاية الفطور،،وبالنهار يمشي
الحواشة يشوف أخوالي والزراعة والعصر عندهم لمة في
الحوش لكبار السن ويقعدو يتذكرو في العهد القديم وايام
زمان ومقارنات بين الاجيال،،،،في المسافة دي انا وصلت
حاجة إسعاد قبل ما أفتح خشمي قالت لي أوعك تسمع
كلام جدك دا وتعال اتقص أقعد قدامي وأحكي لي الحاصل
شنو واوعك تحاول تغشني لأنو أمك حكت لي الحاصل
بالضبط بس دايرة أسمع منك انت
انا الساعة ديك ما عرفت اقول لحبوبة إسعاد شنو ولا أخلي
شنو،،وما عرفت أمي حكت ليها شنو بالضبط عشان أقوم
احكي ليها شي تاني،غايتو الله يعدي الزنقة دي علي
خير ......
...... انا في سرحتي سمعتها تكورك فوقي ،،مالك سكت
غلبك النضم ولا بتفكر تكضب علي؟؟
-أبدا والله ياحاجة هو في زول بقدر يكضب عليك انتي
الحنان وبعدين في زول بكضب علي حبوبتو محاولة مني
عشان ارقق قلبا ولكن لا حياة لمن تنادي ....
-بلا حنان بلا كلام معاك اها شن جنسن اللغاويس المباريهن
ديل؟؟
- ياحاجة ديل ما لغاويس ديل كتب بتاعة معرفة وبعدين
مش قالو من عرف قوما أمن شرهم؟؟
- انت البوديك تعافر شنو عشان تامن شرهم؟الشواطين ديل
خربو راسك !!!
- خراب شنو يا حاجة أبدا والله بالمناسبة الجماعة ديل
لطاف جدا بس نحنا ماخدين عنهم نظرة سالبة ....
-كيفن نظرة سالبة !!! أسع ان كفتك شيطان ما بيقعدك عزير
لا تدي لا تاخد تجي تقول لي نظرة سالبة !!!
-يلا يا حاجة مافي شيطان بكفت ساكت،الجماعة ديل زينا
نحنا البشر ويمكن ألطف واحن مننا ذاتو،،أسع انتي بتكفتي
ليك زول بلا سبب؟؟
-بري مالي بكفت لي زول بلا سبب جنيت انا !!!
-اها يلا كمان مافي شيطان ولا عفريت بكفت ليهو زول بلا
سبب،،بكفتك في حالة انك اتعديت علي حدودو او اذيتو
فالكفتة دي دفاع عن النفس ما أكتر من كدي،شفتي يلا أنا
بقرا اللغاويس دي زي ما بتقولي عشان اعرف حدودهم وين
عشان ما اتخطاها ويجي واحد يكفتني،وبعدين الجماعة
ديل فيهم المسلم وفيهم الكافر وعندهم قوانين ومحاكم
ومنظمين اكتر مننا لانهم ما بيبادرو بالغلط لأي سبب
كان ....
- يعني أسع دايرني اقتنع ليك بالكلام دا؟؟اها شفت ايام
العيد ديل ينتهن علي خير تمشي معاي للفكي اب سوار
وتاني ما تنضم معاي في الموضوع دا لانو خلاص ......
......بقي ماعندي اي طريقة اني أفتح خشمي تاني ،،لملمت
اطرافي ومشيت علي حوش الرجال بيغادي وشايل هم
الدنيا دا فوق راسي،يعني العيد بعد ما
كان فرحة اسع بالنسبة لي بقي غم ونكد بالشيخ اب سوار
دا،،لقيت جدي صاحي وقاعد في نص السرير بالعراقي
الدمور حقو من شافني بقي يتبسم وقال لي 》زنقتك
حبوبتك جاي صاري لي وشك كدي《 ،، قلت ليهو انت
ياجدي بدل تقيف معاي بقيت تضحك شمتان فوقي؟وبعدين
حبوبتي دي قدرت عرستها كيف ذاتو!!!! ،،فك ليهو ضحكة
من ضحكاتو البتجي من الأعماق ديك اقوي من ضحكة
السر قدور،وقال لي تعرف يا مهاب ياولدي حبوبتك دي
تشوفها تقول مرة من حديد وما عندها قلب لكن يمين الله
يا ولدي قلبا دي حنين خلاص واقل شي يأثر فيها،،لكن انا
ما شمتان فيك أنا واقف معاك لكن انت ما داير تفهم .......
كيف واقف معاي؟؟؟
- عشان أوريك واقف معاك كيف باكر ان ربنا حيانا وبقينا
من ناس باكر بديك حاجة توريك أنا معاك ولا شمتان
فيك ....
-دي شنو الحاجة دي ما تشحتف قلبنا دا ساكت ...
- انت ما تصبر لغاية باكر وبتفهم كل شئ،كل شي في وقتو
سمح تب .....
-بالمناسبة انت قلت لحبوبة انو انا بذكرك بزمنك
الشباب،،كيف الكلام دا؟
-دي قصة طويلة يا ولدي وداير ليها قعدة بمزاج .....
في النهاية جدي نام خلاني بدون مايحكي لي القصة
الطويلة القالا دي،،والله أعلم تاني يلقي ليهو مزاج ولا جو
زي دا عشان يحكيها لي لأنو باكر الوقفة والبيت بكون
جايط وكمان ايام العيد دي قمة الجوطة يعني أنا حأكون
مشحتف كدة تاني ستة يوم علي الأقل،،يعني بقيت بين
أمرين بعد نهاية العيد دا الاول الفكي اب سوار من جهة
حبوبة إسعاد،،والتاني القصة الطويلة الفيها شبهنا انا وجدي
،،يعني شحتفة مابعدها شحتفة،،غايتو جنس حال بس
الواحد يحمد الله،،لكن عيد بأي حال عدت ياعيد!!!!!
...... انا مشيت غيرت ملابسي وجيت رقدت في السرير
قدر ما حاولت أنوم ما عرفت حاجة بقيت افكر ياربي باكر
جدي حيهدي لي شنو؟؟؟ودي شنو الحاجة البيديني ليها
وتخليني متأكد انو جدي واقف معاي !!!! الزول يسوي شنو
ياربي ، وهو جدي ذاتو بلا كتب السيرة وحصن المسلم
والمصحف ماعندو شي،،وديل مافي تخصص الحاجة البحبها
انا،،ياربي حيهدي لي حصن المسلم !!! ويحصني من
الشياطين !!!!!بعد التفاكير دي غايتو نمت لكن بتين ماعارف
وكانت نومة عميقة جدا بعد التعب والارهاق الحاصل في
اليوم دا ......
...... مع النباه جدي صحانا والبيت دبت فيهو حركة او
الحلة كلها بقي فيها حركة بعد سكون الليل المهيب
داك،،قمنا اتوضينا واتوجهنا علي الجامع ،،بعد الصلاة الناس
اتحركت علي بيوتا لقينا شاي اللبن جاهز شربنا الشاي
وبعديهو القهوة وانا في انتظار جدي لمن يقول لي أرح
اوريك الحاجة العاوز اديك ليها وسارح بكل جوارحي مع
جدي ورهن اشارتو بس كيف يقول لي يلا يا مهاب يا
ولدي ......
.....وانا في سرحتي دي جدي قام من جنبنا ومشي جوة
علي الغرفة حقتو،،طبعا غرفة خاصة مافي زول بدخلا غير
بتو إخلاص وهي الأصغر من امي مباشرة،،وغيرا هي مافي
زول عارف الغرفة دي فيها شنو،،بلا أسمع ليك صوت جدي
من هناك ينادي فوقي،،قمت زي الملدوغ جريت
عليهو،،اللحظة المنتظرة من أمس بس ما كنت متخيل انو
في يوم من الأيام بدخل عرين الأسد واشوف فيهو
شنو ......
....... دخلت الغرفة قال لي أقفل الباب دا،،قفلت الباب
وجيت قعدت في العنقريب العتيق حقو مصنوع من خشب
الابنوس وفيهو زركشات كدة ما عارف ذاتو العنقريب دا
جايبو من وين حاجة تحفة كدة مفروض يكون في المتحف
مافي غرفة معزولة زي دي،،قبل ما إتمعن باقي الحاجات
جدي جا شايل ليهو صندوق صغير كدة في شكل مربع
وختاهو قدامي،،وقال لي دي الحاجة الداير أديك ليها،،قلت
ليهو صندوق أعمل بيهو شنو؟؟قال لي ما انت لو فتحت
الصندوق حتعرف تعمل بيهو شنو،لكن مرات تقول مخك دا
بربط ......
......يلا يا جماعة كدي قبل ما احكي ليكم عن محتوي
الصندوق النحكي ليكم عن غرفة جدي،او المخبأ السري
لجدي علي،،يلا ركزو معاي النحكي ليكم .....
..... غرفة جدي مبنية في طرف الحوش مافي جنبها أي
حاجة،،والعجب العجيب انو مافيها شباك نهائي،يلا اول ما
تدخل الغرفة دي بتحس بحاجات كدي ما معروفة شنو
ذاتو،،أحاسيس مخلوطة بين دهشة وخوف،،يتوسط الغرفة
العنقريب البلدي العتيق المصنوع من خشب الأبنوس،ومعلقة
في الحيطة فروة جلد نمر بستخدما جدي كمصلاية
صلاة،،وفي ركن الغرفة صندوق خشبي قديما كانو بسموهو
السحارة بحفزو فيهو الحاجات ،،اها الصندوق دا او
السحارة في زخارف بالدهب الصافي،،وفي طربيزة كبيرة
فيها غزال محنط وفهد محنط في وضعية الافتراس،،دا غير
الكتب الدينية والمجلات والجرائد القديمة من زمن
الانجليز،، يعني غرفة من الخيال فيها عالم روحاني
وسحري عجيب ،جدي لمن شاف سرحتي طولت قال لي انا
جبت للصندق القدامك دا ماعشان تتمنظر في الغرفة اها
حتفتح الصندوق ولا أرجعو؟؟؟
- ترجعو كيف ياجدي قول بسم الله ....
-قول بسم الله انت وافتح الصندوق دا وشوف
هديتك ......
......اها انا فتحت الصندوق المجهول ويا للروعة لقيت
في الصندوق أجمل كتب ممكن زول زيي يكون يفتش ليها
زمن طويل ويجي يلقاها قدامو كدة يعني فرحة ما بعدها
فرحة،،يلا الكتب دي هي 》 كتاب شمس المعارف الكبرى
يتبع ...
الجزء 3
اها بعد داك طلعت من غرفة جدي وانا كلي حماس وطاقة
عجيبة خلاص،،وفرحان لي فرح مبالغة،،يعني ممكن أقول
ليكم انو فرحتي في اللحظة ديك تعادل فرحة زوجة في
انتظار مولود بعد سنين زواج وعلاج وزك للدكاترة،،طوالي
اتوجهت علي الصالون محل شنطتي ومرقت كل ملابسي
وختيت الصندوق الفيهو أمهات كتب العفاريت ورصيت من
فوقو الهدوم،،لكن لو حبوبة إسعاد عرفت الموضوع الشيخ
اب سوار وجاك زول قبل نعيد ذاتو ........
....... اليوم الوقفة يلا البيت بقي جايط جوطة شديدة
خلاص،،شئ نضافة وشي كنس للبيوت وشي سحن
بهارات،،وكلكم عارفين يوم الوقفة بكون كيف في البيوت
السودانية،،قد تختلف العادات والطبائع لكن الجوهر او
الاساسيات ثابتة لا تتغير من مكان لمكان تاني،،بعد الفطور
كل زول مشي شاف ليهو ليهو شغلة اصلا الحريم بهناك
مشغولات مع التحضير ل لوازم العيد،،جدي علي قال ماشي
الحواشة وأبوي واخوي الاصغر مني طلع معاهم،،،،ملاحظين
انو اصلا أخوي الصغير لسع ما جبنا خبرو ما عارف ليه لكن
ما دام حاليا مافب حاجة كدي النحكي ليكم عنو شوية
》 اخوي الاصغر مني إسمو هشام وأصغر مني بأربعة
سنة،زول مجتهد في دراستو يعني من النوع البطلقو عليهم
دودة كتب لكن ياتو كتب؟؟كتب الدراسة فقط لاغير يعني
لاعندو شغلة بقصص ولا روايات ولا كتب جن ولا كتب
سيرة ذاتو،،زول هادي جدا وانطوائي يعني ممكن تكون
قاعد معاهو عشرة ساعات ما يقول ليك اضانك في
راسك،،حتي ابوي مرات بتكلم معاهو انو غير اسلوب حياتك
دا وأدخل في الناس وغير الروتين الممل الانت عايش فيهو
دا ولكن لا حياة لمن تنادي،،ولمن أبوي يتعصب عليهو امي
تقول ليهو خليهو ولدي دا حيطلع دكتور قدر الدنيا كفاية
مهاب بيسمع كلامك وباقي ليك زي الضل《 ،،، بس في
حاجة ما قادر افهما انو ليه اي أم سودانية دايرة ولدا يطلع
دكتور اها لما الناس كلها تبقي دكاترة يلقو شغل وين
ذاتو!!!!!!
......بعد ديل كلهم طلعو،، أنا بقيت قاعد براي في
الصالون،،عاينت جاي جاي ما لقيت اي حاجة اعملا،،قدر ما
عافرت في التلفون ما لقيت لي موضوع يودر الزهج،،جاني
صوت داخلي قال لي طلع الكتب وقوم اخد ليك فيهن قرية
كدة،،لكن تاني حسبتها كدة لقيت انو الموضوع خطر يعني
لو فتحت واحد منهم وحبوبة اسعاد جات اها كدة القيامة
قامت،،وحتربطني يعني حتربطني،،لقيت أسلم حل انو اقوم
ألف في الحلة دي وأشوف الحاصل شنو في البلد
دي،،طوالي اتحركت وبقيت لاف من شارع لشارع ومن زقاق
لزقاق ومن دكان لدكان،،لغاية ما لمي فوقي واحد من ناس
الحلة إسمو الطيب وفعلا إسم علي مسمي زول طيب
جدا،،مشيت عليهو وسلام ومقالدة حلف علي إلا أدخل
أشرب لي معاهو كباية شاي،،وطبعا ناس البلد لو عزمك
لازم تتفضل مافي أي طريقة انك تزوغ،،اتوكلت علي الله
ودخلت بيتو لأول مرة في حياتي،بيت زيو وزي بيوت
القري،بنيان جالوص والغرف في ركن البيت وعندو برندة
قعدنا فيها جاب لي موية باردة وكورك الشاي
يااااااااملاذ ...
لما حاج الطيب كورك يا ملااذ جيبي الشاي انا تلقائيا بقيت
مستعد لمقابلة ملاذ كأنها عانس قاعدة في البيت ما عارف
ليه !!!!لكن ملاذ خالفت توقعاتي،،عشرة دقائق وجات ملاذ
شايلة صينية الشاي،ادتنا السلام ومشت،،مشية دقاااااقة
وخطوة رشيقة،،وايدين ناعمات زي الحرير،مع اني ما
ماحصل لمست الحرير لكن سمعت قالو نااااااعم،،وما أظن
انعم من يدين ملاذ دي،بعد مشت حاج الطيب قال لي دي
بتي الصغيرو ملاذ،،امتحنت شهادة سودانية السنة
دي،،والحقيقة ملاذ ما ملاك عديل وطوالي في بالي جاتني
أبيات لشاعر من الشباب ديل بتقول -:
ولمحتها
اخر هديه من القدر
لي روح من الهجران
تئن
مخلوقه من ضلعي
اليسار
دخلت مسامي بلا
إذن
صاغتني في قالب
جديد
زرعتني في الاشجان
لحن
وسكنت براح افكاري
نور
خلتني في تكوينا
اظن
مابين هي اصلا كان
ملاك
او في حقيقة الامر
جن
او هي الهديه المني
لي
مرسومه جوه حنيني
حن
.....بقيت سارح لما خفت حاج الطيب يفهم شئ قمت قلت
ليهو ماشاء الله والله ربنا يوفقا والتعليم في الزمن دا بقي
حاجة مهمة شديد للبنات قبل الأولاد .....
.......كب لي كباية شاي لونو احممممر زي الكركدي وريحة
النعناع تلعب دور كمان وقال لي والله ياولدي أخواتا الاكبر
منها ما اتعلمو قدر تعليما دا وقدر ما جاها ودالحلال طوالي
بترفض قالت دايرة تكمل تعليما غايتو في النهاية رضينا
بالامر وان شاء الله تكمل تعليما ......
-خليها تكمل تعليما أكيد التعليم بعمل فرق حتي في الزواج
يعني مع احترامي لجيلكم والجيل القبليهو المرأة المتعلمة
بتقدر تتعامل مع اولادها وتتطلع منهم جيل واعد وجيل
كويس بعكس الغير متعلمة ودا ما يعني انو العكس
خطأ .....
-صاح والله يا ولدي،،والله كلامك سمح بالحيل،،وين جدك
حاج علي؟
-والله جدي دا طلع علي الحواشات قال يمشي يجيبو
الخرفان وتبقي ليهو فسحة وتغيير جو ....
- ياسلام ياخي جدك دا راجل فاضل،،اتعلم منو وما بتندم
لانو زول حكمة ......
-صاح ان شاء الله بس ربك يديهو الصحة والعافية،،اها ما
بستغني ياح
اج ....
-ما تقعد تتغدي معانا الليلة مادام جيتنا يا ولدي .....
...... بيني وبين نفسي قلت أقعد كان أشوف ملاذ الروح
دي تاني،لكن كمان نا حبيت اكون ضيف تقيل عليهو
اعتذرت ليهو وبقيت مارق،،لكن مارق وين الله اعلم ورجعت
تاني من شارع لشارع ومن زقاق لزقاق ولسه صورة البنية
الجات دي وغيرت سكة حياتي دي عالقة في ذهني،،قريب
الغداء كدة رجعت البيت لقيت الجماعة قاعدين وضاربين
الونسات قعدت جنب جدي وخشيت معاهم في
الونسة،،جدي براحة سألني كنت حايم وين جاي منتشي
كدي !!! قلت ليهو والله لفيت الحلة دي رجل كلب ومشيت
شربت لي شاي مع حاج الطيب،،بالله جدي ابتسم كدة انا
لمن قلبي قال شح وقال لي جابتو ليك ملاذ؟؟؟وملاذ دي
قالا بصوت واطي؟
المقطع اعلاه للشاعر حسام كبلي
قلت ليهو ايوة ياها ملاااذ ذاتا،،قال لي وهل يخفي الشاي
السمح ....!!!!
- هههههه والله ما بيخفي الشاي السمح ياجدي لكن مالك
قلتها لي بصوت واطي كدي؟عندك نية تدبل بيها فوق
حبوبتي ولا شنو؟؟؟؟
- خلاص أسكت ياولد لا تجيب لينا النضم الدنيا
عيد،،وبعدين كلامي ليك دا جس نبض لكن لقيتك واقع تب
يا ولدي،،أها اكلم ليك ابوك؟؟
-تكلم لي ابوي !!!!
-اي اكلمو اقول ليهو لقينا عروس لمهاب دا ....
- هههههه لا لا ياجدي الحكاية ما كدة وبعدين البت دايرة
تكمل قرايتها وانا شخصيا لازم امر بمرحلة بتاعة حب
عجيبة كدة حتي اتزوج مش توووش طوالي .....
-وكمان عرفت انها دايرة تكمل قرايتها !!! الله يكون في
عونك يا مهاب ......
.....كل الكلام البينا انا وجدي دا كان بصوت واطي يعني
تحس بينا مرتين قاعدات ينقلن في شمار :خبر : والجماعة
هناك ما جايبين لينا خبر يتونسو في ونستن،،اها الناس
اتعشو تب وبقو ناس نوم وانا بقيت اتقلب في سريري مع
استعادة شكل ملاذ وهيبتا،،ما عارف ليه سرحت معاها
سرحة كدة عجيبة،،ياربي دا حب ولا مجرد اعجاب
ساكت؟؟غايتو في الحالتين ما اقدر انكر انها شغلتني ......
..... بعد الشمس طلعت قمنا اتلبسنا وطلعنا علي المصلي
عشان صلاة العيد،،حاجة كدة هيبة بالجد،،كل الناس لابسة
أبيض في ابيض ،،وسلام بحنية وطيبة كدة حاجة
عجيبة،،وتجيك عبارات مع السلام ومباركة العيد من نوع
كل سنة وانت طيب والقابلة عريس او القابلة في بيتك دي
بالنسبة للشباب،،او كل سنة وانت طيب والقابلة حاج دي
بالنسبة للناس الكبار،،دعوات صادقة مارقة من قلوب بيضاء
زي اللبن الحليب،،الخطبة شغالة والناس منتبهة انتباه جد
احتراما لقدسية اللحظة والعيد المبارك،،انتهينا كل ناس بقو
مارقين علي اتجاه بيوتهم في انتظار اعلان ذبيحة الامام
عشان باقي الناس تذبح،،حوالي الساعة 10 كانت ريحة
الشية بدت تطلع واللحمة في اليوم داك عندها فرق من اي
يوم تاني من حيث الطعم البجي مع لمة الاهل والاحباب
في مكان واحد وتصافي النفوس،حتي النفس بتكون
مفتوحة عن باقي الايام .......
حوالي الساعة 11 ونص حبوبة اسعاد كوركت تعالو
شيلو الفطور،،مشينا انا واولاد اخوالي جبنا صواني الفطور
وما شاء الله البيت مليان اخوالي باولادهم وخالاتي
باولادهم ودي اول ضحية في الاسرة ال هي ضحية جدي
علي،جبنا الفطور 4 صواني ما خلو حاجة ما عملوها لحمة
محمرة ولحمة مشوية واهم صنف بالنسبة لجدي علي
المرارة النية،وما ننسي صحن الويكة الكبير،،اكلنا في
الوجبة زي الكانو عمرنا ما شفنا لينا اكل مش قلت ليكم
النفس فاتحة والجو المحيط ذاتو بساعد علي الاكل لانو
الزول مرتاح نفسيا وبدنيا،،بعد الفطور جبنا الشاي والسفن
اب بالزبادي عشان الناس تهضم،،بس ما عارف مادام دايرين
نهضم ماكلين ليه!!!! حاجة غريبة،،بعد انتهاء الوجبة بكافة
طقوسها اتحركت مع جدي علي عشان نبارك للناس الاكبر
منو ودي طبعا من العادات الجميلة الفي البلد،،انو كل جيل
بمشي يبارك ويهني للجيل الاكبر منو احتراما وتقديرا ليهو
وربنا يمد في أعمار الاجيال الكبيرة لانها هي البتوصل كل
عادة جميلة لبقية الاجيال ...
وانتهي اليوم الأول في عيد الضحية بمعية جدي،،في اليوم
الاول دا ما خلينا لينا بيت من بيوت جدودنا الكبار او اهلنا
الكبار ما دخلناهو واي بيت ندخل عليهو لازم نحلل الطعام
زي ما بقولو ودي بعتبرا من العادات الكويسة يعني زول
اكلت معاهو في بيتو تاني لايمكن تنساهو لايوم
الدين،،ومن الحاجات البتذكرا بعض الجدود كان بغمت لي
حاجة مرات تلقاها قروش مرات تلقاها سبحة مزركشة
مرات بتكون قطعة قماش،،كرم تلقائي لكن لو حسبناهو
حنلقاهو حسب كلام رسولنا الكريم تهادو تحابو،،وما تقولو
عشان بتاع كتب سحر وعفاريت ما عارف الاحاديث ......
..... اليوم التاني اتحركنا كلنا علي بيت خالي الكبير أحمد
ما بعيد من ناس جدي يتمشي بالرجلين،وصلناهم وطوالي
طلع الخروف وبدينا في توضيبو طبعا لا في جزار ولا
يحزنون شباب الاسرة بتساعدو في عملية التوضيب ناس
يضبحو وناس يكسرو وناس يقطعو بعد داك اللحم يصل
الحريم جاهز كل ما عليهن عملية الطبخ والتحمير،،فطرنا
واتملينا لحم وبعدو الشاي الاحمر،،وجرينا الونسة وشريط
الذكريات مع جدو علي،،بعد داك خالي احمد قام جاب
الشربوت واظن ال
شربوت معروف ليكم كلكم لكن خالي دا عندو شربوت
عجيب يعني مسافة تكمل الكباية بتحس بالراحة حاجة
رهيبة زي ما بقولو ان كان ماهو شربوت أقول منكر
عديييييل ياخ حاجة قوية شديد ذاتو،،،،لمن مدينا الكباية
حقت الشربوت لجدي قال   زحوهو مني البتاع دا لانو
احتمال يكون مسكر  واتفقعنا ضحك في كلام جدي لانو كلنا
عارفين ايامو الكان شباب بعمل شنو ......
......قريب الساعة 12 اتحركنا علي بيت ابراهيم
ودالمسعود عندو عرس ولدو الليلة والدعوة غدا والعيد
الكبير دا يعتبر موسم الزواج في السودان،،وصلنا البيت
وكان المكان معد بصورة جميلة جدا،فارقت جدي ومشيت
علي الشباب للمساعدة في شغل العرس،ما شاء الله الشباب
نشاط زي النحل،مجموعات مجموعات وكل مجموعة عندها
شغل معين مافي تخالط بين اعمال المجموعات،،مثلا
مجموعة تكون في محل الاكل ومجموعة للتوزيع ومجموعة
تشوف النواقص ومجموعة الموية الباردة ومجموعة الشاي
وهكذا،،تقول لي الخرطوم تمشي مناسبة تاكل وتبقي مارق
لا مساعدة لا يحزنون،،بقيت مندرش ليك مع الشباب ديل
لمن عرفت حاجة وما أظن قبل كدة خدمت في مناسبة زي
دي مع انو لا بعرف العريس ولا اظنو بغرفني،،جا وقت
الغدا ورص الصواني بدا وكل زول شال ليهو صينية
واتوجهنا علي محل المعزومين شغل مرتب وبنظام لغاية ما
كفينا الضيوف وأهل البلد والاطفال والحريم حتي جينا
قعدنا نحنا الشباب الكانو بخدمو أكلنا تب ولمينا
الصواني،،بعد دا جن البنات للغسيل وأخيرا ظهر
القمر،،،،ظهرت ملاذ،اخدت لي فيها نظرة سريعة كدة وكانت
مبهرة جدا،لابسة ليها فستان دهبي طويل ،،يا الله من ملاذ
وظهور ملاذ،،وطبعا عشان مجتمع القرية حتي لو بتحب
بت ما حتقدر تمشي تسالما عشان كدة اكتفيت بالنظرة من
بعيد الي حين إشعار آخر،،لكن ياربي اكون حبيتها !!!!! وليه
لا؟؟بت جميلة ومتعلمة،وعندها طموح وهدف في الحياة
دي،،حتي لو حبيتها هي ما من النوع الانها ممكن تخش في
قصة حب وغرام بإعتبار انها رفضت كم عريس لكن ما
معروف لقدام اليحصل شنو بس كيف اتأكد من حقيقة
شعوري تجاها ......
.......انتهت الدعوة حقت المناسبة وكل الناس اتوجهت
لبيوتا ماعدا اهل العرس والضيوف الجاينهم من بعيد،،بعد
صلاة العشاء العريس حيمشي يجيب عروسو ونتلما تاني
في الحفلة وهي فرصة الزول يشوف ملاذ في
الحفلة،،ويمكن في عز الجوطة ديك ألقي فرصة اتكلم
معاها .....
يتبع ...
الجزء 4
بعد صلينا العشاء جيت البيت غيرت ملابسي واتجهزت
للحفلة بآخر شياكة قميص كيف كيف وبنطلون رجعت
ودخرطوم تب،،عشان ابقي ظاهر للامورة ملاذ لانو ذاتو ما
متعود علي لبس الملابس البلدية ديك،،اتوكلت علي الخلق
السماء وبقيت مارق،،لاقاني جدي علي قال لي ماشي وين
متجيه كدة تقول ماشي تخطب !!!! هههه ناقش الوهمة
جدي،قلت ليهو ماشي الحفلة دي الواحد يغير جو وينطرب
مع نغم البلد الحنين دا،،قال لي نغم البلد الحنين ولا في
حاجة حنينة تاني؟؟؟قلت ليهو انت عارف وانا عارف
ياجدي فشنو خلني النمشي احصل النغم الحنين من
بدايتو .......
طلعت علي مكان الحفلة والكشافات دي مولعة تديك
احساس انو الليلة في كورة عالمية في الساحة دي،،شوية
كدة وجا بتاع الساوند وركبو الساوند وبدا ون ون تست
تست والحركات بتاعتم ديك بعد شوية جا الفنان آخر
شياكة والفرقة اترصت والحفلة بدت،،غناء راقي وبمزااااج
يديك احساس الفنانين الكبار،،اتمنيت انو يدخل ليهو في
حاجة لمصطفي سيدأحمد مع ظهور ملاذ لكن مافي حاجة
فشنو قلت امشي ابشر واطلب لي منو حاجة لمصطفي مع
انو عارف انو زي مصطفي مافي لكن الضرورات تبيح
المحظورات،،لمن ظهرت ملاذ وبقت واضحة لي طوالي
مشيت علي الفنان وطلبت منو أغنية لأبو السيد فناني
المفضل لكنو إعتذر لي اعتذار جميل قال لي دا ما بهبشو دا
الكبير،،والله الساعة ديك اتكيفت منو اكتر من انو كان
يغنيها لي،،وبقيت راجع وبقعر عيني متابع ملاذ لقيت
متابعاني ياربي صدفة ولا قاصدة !!!! البت دي بتودي
وتجيب،،قلت انا ازح بعيد من محل الحفلة لو عندها لي
حاجة بتلحقني،،لو ماعندها لي حاجة ما بتلحقني وبكدة انا
ذاتي ابعد طيفا من خيالي،،فعلا مشيت مسافة انو تاني
مافي زول بشوفني شوية وحسيت بزول جنبي ولقيت
الملاك الابيض بجلالة قدرو واقف جنبي ما عرفت اقول
شنو لكن هي قالت لي،،انا بشكرك كتير علي الكلام القلتو
أمس لابوي ....
-ياتو كلام دا؟ وانا عارف هي تقصد شنو بس حبيت اطول
الكلام بيني وبينا
-انو البت اصلا لقرايتهت والزواج ملحوق ومادام البت
عندها هدف وطموح الناس تقيف معاها لمن تحقق
هدفها،،وجد كلامك كان ليهو أثر عند ابوي،،وحقيقة بشكرك
من كل اعماق قلبي .....
-العفو يا ملاذ لكن انتي مادام رفضتي كل عروض الزواج
فلازم تحققي هدفك بأي شكل كان اوعك من تراجع اوفشل
او استسلام ولد دا وكمان بقيت ادي نصائح وارشادات
ههههه
- ايوة ان شاء الله ودعواتك لي، لانو حأقدم في جامعات
الخرطوم وخايفة من عيشة الخرطوم بالحاجات البسمعها
عنها ....
-بالمناسبة الخرطوم مافيها حاجة تخوف كل حاجة علي
رغبة الزول لو عايز تعيش في امان او انك عايز تعيش في
خوف ......
-لكن لقيت عندك رد سلس لكل حاجة ما شاء،،يلا انا امشي
عشان طولت علي البنات بس حبيت اشكرك ....
لازم يكون الرد سلس خصوصا في حضرتك يا بت
ياحديقة،،،ومشت خلتني مابين الترقب والاندهاش وفي
اللحظة ديك حسبت انها بتين تجي للخرطوم واكيد في
الجامعة الواحد حيلقي ليهو فرصة يتكلم معاها،،من محلي
وطوالي البيت جاك زول وبغني ومبسوط لقيت الجماعة
نايمين وجدي راقد في عنقريبو وماسك سبحتو ويسبح لمن
سمع حس حركتي قعد في نص السرير وقال لي اها ان شاء
الله الطرب كان حنيين؟؟ قلت ليهو حنين وبس !!! طرب
جميل طرب أنيق،،أخد ليهو ضحكة كدة ورجع لتسبيحو
تاني ...
كانت ايام العيد موزعة علي اخوالي وخالاتي وآخر ضحية
كانت ضحية ابوي كانت في بيت جدي،،بأنتهاء العيد بعيد
في الحاجة التبعد عني حبوبة إسعاد لكن مافي مفر،،اليوم
الخامس بالضبط نشرب في الجبنة جات وقفت فوقنا
وقالت لي يلا اجهز عشان ماشين للشيخ اب سوار 》 في
سري بقيت اطنطن ،،لاحولا ياخي دي حبوبة شنو واليقنعا
شنو انو انا ما مجنون ولا حاجة والغريبة انو انا نصيح
وهي شايفة انو انا نصيح يعني مافي اي حاجة ظاهرية
تدل علي انو انا ممسوس،،لكن الله غالب《 خلاص خير
ياحاجة بس مسافة اشرب الشاي والقهوة واستحم
ونطلع،،قالت لي سريع وفاتت خلتني للخوف والترقب من
اب سوار دا الله يقطع اب سوار وسنين اب سوار
ياخي،،جدي شافني زهجان قال لي -: اصلا انت ما خسران
حاجة احسن تمشي معاها منها تكفي شرها حبوبتك الصعبة
دي لانو ما حتقتنع ليك لو نططت ومنها تنتهي من
الموضوع دا والشيخ حيقول ليك نصيح زي الطلقة تجو
راجعين قبل الفطور كمان،،غايتو كلام جدي شجعني شربت
الشاي والقهوة ومشيت استحميت وبقينا مارقين علي اب
سوار ......
..... لقينا خالي منتظرنا بالبوكسي ركبنا معاهو انا وحبوبة
اسعاد واتوجهنا قاصدين المصير او الشيخ اب سوار،،العربية
دي قطعت ليها كم حلة ولفت ليها بطريق كلو جناين
وزراعة الي ان دخلنا مكان الشيخ اب سوار،لقينا هناك
الحيران والحريم السايقة ولدا والجاية براها،،طبعا الحريم
بالذات عندهن اعتقاد جازم بالشيوخ والفقراء يعني الوحدة
فيهم تكون مقتنعة انو الشيخ دا في يدو اي شئ،ممكن
يصلح وممكن يضر مع انو الامور عند الله براااااهو،،مافي
حد مشاركو في اي شي،لكن نقول شنو علي عقول
النساء،،يعن
ي وحدة تجي تشكي عاملين لي عمل يديها ورقة تمرق
مبسوطة،،ووحدة تجي تشكي من عدم الزواج بالرغم من
انو الزواج دا واحدة من الحاجات المكتوبة من قبل الزول
مايلدو ذاتو،،، ووحدة تشكي من تعامل راجلها مع انو
تعامل الراجل دا بيتوقف علي تعاملك انتي معاهو،،غايتو
بقينا منتظرين لما دورنا يجي ونسمع في القصص عن
الشيخ اب سواى من الحريم في قعدتنا دي لغاية ما نادو
اسمنا حسيت بانو نحنا في عيادة دكتور كبير ههههه غايتو
ارزاق،،دخلنا علي الشيخ رحب بحاجة إسعاد ترحيب الزول
العارف بيها من كترة الزيارات،،حكت ليهو الحاصل كلو قال
ليها خير خيرا يحصل،،انا اصلا ما إرتحت ليهو لانو من
جيت داخل يعاين لي كدة بعين ما طبيعية غايتو الله
يكضب الشينة،،قال لحبوبة إسعاد ممكن تنتظرينا برة لغاية
ما اشوف الحاصل مع ابننا مهاب دا شنو،،وحبوبة طلعت
خلتني معاهو برانا في الجو الملغم بتاعو دا ....
رايك شنو في الكلام القالتو الحاجة إسعاد دا؟؟
- كلام حقيقي جدا،،بس دا من باب العلم بالشئ لا الجهل
به .....
-لكن ما لقيت الا تقرأ الكتب دي وانت لسه صغير في سنك
الاولي انك تنتبه لدراستك ولا كيف؟؟
-ما طال الامر ما متعارض مع دراستي فما في شي يمنع
اني أقرأ،،ومافي ضرر في القراية،ما حصل سمعنا لينا زول
قرأ حاجة ضرتو .....
-طيب اقول ليك المفيد جدا،،انت تعرف انو حاليا معاك
جنية؟؟بس جنية مسالمة،انا ما حبيت اقول الكلام دا قدام
حبوبتك لأنو لا انا لا اي زول بقدر يزحها منك .....
- كيف الكلام دا !!!!وأصلا في الساعة ديك ما اتذكرت قصة
البت الجاتني في الحلم ......
-دي جنية وبت ملك من ملوك الجن،يعني بالمختصر المفيد
الجنية دي معجبة بيك وماعندها نية تفوتك،،ولو حاولنا
معاها حتبقي عداوة وحتضرك وحتضرنا معاك،،أنا حأبقي
الموضوع دا سر،،وحنقول لحبوبتك انو انت تمام
التمام،،اتفقنا؟
-اتفقنا علي بركة الله .....
.....جات حبوبة إسعاد والشيخ اب سوار قال ليها ولدكم دا
تمام التمام،،واتحركنا راجعين وحبوبتي تشيل وتدعي
للشيخ اب سوار اما انا في عالم تاني ومن كترة التفكير
حسيت براسي حيتفجر عديل .
متخيلين معاي يعني شنو يكون عندك جنية ملازماك !!! لو
حاولت تطلعا مشكلة لو حاولت تخليها اظن برضو مشكلة
وخصوصا انو انا بقيت أحب لي وحدة وهي ملاذ او لسع
ما متأكد حب ولا اعجاب ساكت،،غايتو بقيت افكر وافكر
لمن وصلنا البيت،،حبوبة إسعاد نزلت فرحانة ومشت تبشر
امي انو ولدها نصيح وماعندو الحبة،،وانا مشيت علي
حوش الديوان وشايل هموم الدنيا،،اها وصلت بهناك جدي
شافني متغير وسبحان الله انا وجدي بنفهم بعض بصورة
ماف زول بتخيلا،،جاني بعد دخلت الديوان عشان اغير
ملابسي،،قال لي مالك؟الحصل شنو جاي من هناك وشك
ينعل قفاك؟؟
-والله ياجدي ذاتو ما عارف اقول ليك شنو ....
-قول الحصل هناك واب سوار دا قال ليك شنو؟؟؟
-طيب ،،وصلنا هناك وبعد قعدنا اب سوار طلع حبوبة اسعاد
برة ،،وقال لي انو في جنية ملازماني .....
- ملازماك كيف يعني !!!
- بتحبني يعني او معجبة بي عدييييل كدة ....
-اها والعمل شنو؟؟
-قال مافي زول حيقدر يطلعا او يزحها مني لانها بت ملك
من ملوك الجن،،يعني وراك وراك ....
- وإسعاد عرفت الكلام دا؟؟
- لا ما عرفت حاجة لانو الكلام كان بيني وبينو،،وقال لي
مافي داعي انو نكلما،،وقال ليها انو انا فل الفل ومافي
حاجة ....
-غايتو دي احسن حاجة عملا اب سوار دا،،يلا يا بطل انت
كل ما عليك انك تتعايش مع الوضع الحالي دا،،وما حأقدر
اوصيك لانك ما شاء الله عارف كل حاجة .....
وملاذ !!!!
- ملاذ مالك ومالا !!! انت عاوز تعرسا؟؟؟
-ما عارف والله يا جدي ....
-ما عارف كيف ؟؟حتي لو عارف الامور دي ما حتتضح الا
الجنية دي تظهر ليك وتوريك هي عايزة منك شنو،،فأنت
لازم تصبر وتواصل حياتك عادي جدا،،وما تظهر لإسعاد
حاجة لانها بتشك في تصرفاتك لو لقتك مازي زمان ......
- حاضر ياجدي وربنا يجيب كل الامور سليمة .....
-ما دام الامور عند سيدا ما بتجي عوجة ان شاء الله،قل لن
يصيبنا الا ما كتب الله لنا ....
-صاح والله لن يصيبنا الا ما كتب الله لنا،،بس الجنية دي
التظهر ونشوف الحاصل شنو .....
...... كلام جدي طمني جدا،،وعشت باقي اليوم عادي
جدا،لكن ما اخفي عليكم انو بقيت مترقب لظهور الجنية
دي،،منها الواحد يعرف البيهو والعليهو ومنها أشوف لي
جنية لاول مرة في حياتي،بعد ما كنت بقرأ عنهم بس،،مرت
تلاتة أيام وبقينا راجعين علي امدرمان ،،حقبنا حقائبنا
واتوكلنا قاصدين صخب المدن وضجيجها والعودة للروتين
الممل والقاتل مرة تانية،،وصلنا امدرمان بعد الساعة 2
ضهر،،وركبنا عربية لغاية البيت في صالحة،،دخلنا البيت
وجيهنا امورنا واتغدينا،،حتي بعد داك طلعت علي الشباب
في النادي ،، سلامات واشواق والحنك بتاع الشباب داك زي
ما بقولو،،المساء جيت راجع البيت واتصلت بالدفعة وعرفت
انو الجامعة بعد يومين،يعني تاني يومين بدون
موضوع،يومين ما بين النادي والكورة والبيت ،، بعد ما
عرفت ناس البيت نامو مشيت علي صندوق جدي وبديت
بأول كتاب وكان شمس المعارف الكبري ون
ديكم نبذة عن الكتاب .....
》 نبذة عن الكتاب《
تم طباعه كتاب شمس المعارف الكبرى حديثا مع
أدخال بعض التحديثات عليه وحذف بعض المحرفات
به الأ أنه يظل أسوء كتاب ممكن أن يتم به أعمال
السحر حيث أنه بمجرد نطق أسماء معينه فى الكتاب
تحضر الجن إليك .
ولذلك فهذا الكتاب ممنوع فى الدول الإسلامية إلا
أنه مازال يطبع حتى الآن .
هذا الكتاب يحتوى تقريبا على 600 صفحه
وأربعون فصلا ، ومكتوب عنوان صريح تحت العنوان
الرئيسى للكتاب كشف الظنون وهى تعنى طريقة
تحضير الجن وأستحضار المرده منهم .
وقد تضاربت الاقاويل كثيرا حول هذا الكتاب فمنهم
من قال أن مؤلفه شيعى فى الأصل ، ومنهم من ذهب
الى أن مؤلفه مارد كبير من مردة الجان يدعى أحمد
البونى .
ويحتوى هذا الكتاب على بعض الآيات القرآنية مع
تحريفها وأدخال رموز فلكية بها مثل كوكب زحل
وبعض الأرقام والطلاسم ،وتوجد بعض التوسلات
بأسماء الله تعالى ،وبعض العلوم الغير مألوفة وذلك
بجانب أدعية غير صحيحة وبلا سند ...
طبعا عرفتو الكتاب بحكي عن شنو،،وما داير اخوفكم لكن
دا يعتبر تحذير شديد اللهجة زي ما بقولو انو الناس ما
تحاول تمشي تفتش الكتاب دا نهائي،،لانو فيهو حاجات لو
قريتا ساكت بتدخل نفسك في متاهات ومشاكل انت في
غني عنها وخصوصا لو كان الكتاب اصلي،،لكن ما اظن انو
الاصلي حاليا موجود وفي أقاويل وحكاوي كتييرة عن
سبب اختفاؤو منها انها بقولو انو بعض المسلمين
المتشددين حرقو الكتاب ودفنوهو مع المؤلف حقو،وبرضو
في اقاويل بتقول انو المؤلف هو مارد من مردة الجن
وبموت الانسان الكان معاهو الكتاب شالو معاهو لعالم
الجن،،ومنها برضو انو الكتاب موجود حاليا لكن بتم تناقلو
في سرية كبيرة بين مشعوذين من العالم السفلي .......
انا بعد التحذير دا ما خليت الكتاب وقفلت الغرفة كويس
وبديت أقرا فيهو فعلا كان فيهو طلاسم وتعاويذ مامفهومة
علي بعد قرايتي الكتيرة عن الحاجات دي غايتو حوالي 12
كدة نعست نمت،،ونوم عميييق ما عارف من تعب السفر ولا
من تأثير الكتاب لكن بتذكر كويس انو في الليلة ديك
الجنية ظهرت لي في المنام وكانت بحلة مختلفة عن
الظهرت بيها اول مرة واحلي من اول مرة،، واتكلمت معاي
وانا كنت برد ليها وقالت لي -:
- انت ليه مصمم تقرأ اي حاجة عن عالمنا،،وانت عارف انو
في حاجات ممكن تضر بيك كبشر !!!
-اولا الضار والنافع هو الله يعني لا انتو لا غيركم مافي
شي بضر او ينفع الا بإذن من الله،،وبعدين مافي حاجة
تمنع اني أقرا واعرف عنكم ،،زي ما انتو بتعرفو عننا نحنا
كمان لازم نعرفكم ونعرف تفاصيلكم ....
- وبرضو مشيت للبتقولو عليه الشيخ اب سوار !!! دا مش
ضد مبادئك؟
- ضدها بس في تنازلات لازم تتم،،وانتي ممكن أعرف
ملازماني ليه؟؟
-اب سوار كلمك بكل حاجة يعني انا وانت سوا مافي أي
قوة حتقدر تمنع تواجدي معاك،،وأحسن انو تبقي معاي بدل
تبقي ضدي .....
-ابقي معاك كيف؟؟ولغاية اللحظة دي انا ما عارف انت
عايزة مني شنو بالضبط .....
- عايزاك انت،،انت لو تعرف انا كافحت عشانك ووقفت ضد
رغبات الملك والملكة الهم امي وابوي ما كان قلت كلامك
دا .....
- وليه وقفتي ضدهم؟؟؟
- لمن يجي وقت المكاشفة بحكي ليك كل حاجة،،بس الكتاب
العندك دا تاني ما تفتحو وانا بظهر ليك قريب ....
-وكيف حتظهري في الواقع !!! بهيئة الجن ولا بهيئة البشر؟؟
- أكيد بهيئة البشر،لانو لو ظهرت ليك كالجن ما حتشوفني
ولا حتقدر تتكلم معاي .....
.....وإختفت الجنية وانا في إنتظار إجابات كتييييرة،،لكن
هل المنام دا كان عن حاجة حقيقية ام مجرد منام
ساكت؟؟؟طول عمري بسمع بأنو الشيخ فلان مالك الجن
وفلان داك معرس ليهو جنية وكنت بستبعد الكلام دا لأنو
يعتبر من الخوارق والمستحيلات لكن شكلو جد جد الكلام
دا،،غايتو مرت الأيام ونزلت الجامعة عادي ولاقيت الشلة
والونسة والضحك والمحاضرات وقعدات ستات الشاي
والجبنة،،يلا نحنا عندنا ست شاي دايما بنقعد جنبها واسمها
سميرة لكن أغلب الطلبة بنادوها ماما سميرة ليييه؟؟لانو
بتقيف مع الطلبة دايما ،،ما حصل في يوم شفتها زعلانة ولا
مكشرة ساكت بتقابلك بوش بشوش وابتسامة والله تحير
عديل،،يلا مثلا جوها شلة ومفلسين بشربو ولما يكون
عندهم قروش بجو بحاسبوها،،وشوف عيني مرات بتدفع
للطلبة حق المواصلات واحيانا بتساعدن في الرسوم،،ومن
هنا جات التسمية ماما سميرة،،والشي المدهش انها ما
غابت عن الجامعة يوم واحد من مما دخلنا وياما طلبة
اتخرجو واشتغلو برة السودان وجوة السودان وجو
محاولين يردو ليها الجميل،،البزرع الخير بلاقي الخير،،عشان
كدي يا جماعة الناس ما تحكم علي فئة ستات الشاي
ساكت وتطلق العنان لمخيلاتها في الاوصاف البشعة فياما
ستات شاي خرجوا دكاترة ومحاسبين ومهندسين وغيرن
الكتيييييير ..
يتبع ...
الجزء 5
بعد عشرة يوم بالضبط وفي بينش من يينشات الجامعة
شفت ملاذ،،اي والله ملاذ شخصيا،،مشيت عليها بالخطوة
السريعة ،،لمن وصلتها وقعدت جنبها،،ولكن من نبرة الصوت
اتضح لي انو دي ما ملاذ،،سالتها انتي منو؟؟
- انا سماهر يا مهاب ....
- سماهر !!!!
-الجنية الملازماك،،افتكرتني ملاذ صاح؟؟
- ايوة افتكرتك ملاذ بس نبرة الصوت هي الخلتني
متردد .....
- لقيت انسب شكل ممكن أجيك بيهو في المرة الاولي هو
شكل ملاذ عشان تجيني انت بمجرد ما تشوفني ....
- وليه ما جيتي بالشكل البتظهري بيهو في أحلامي؟
- الشكل داك بعد ما توافق علي وجودي في حياتك حتي
اظهر بيهو قدام أي زول،،يعني لازم اسمع منك موافقة اننا
حنكون مع بعض .....
-طيب اسي حاليا في زول شايفك غيري !!ولا شايفك انا
براي؟؟؟
-خايف انو اكون ظاهرة ليك بس والناس يقولو مجنون
وبتكلم براهو !!!
- أكيد لو ظاهرة لي براي مشكلة ....
- دا واحد من عيوبكم يابشر انو بتشتغلو بكلام بعضكم
البعض،،وبتختو مليون خط قدام اي خطوة لازم
تخطوها .....
- لازم والا يكون الانسان كائن انطوائي ....
- لا غلط،اعمل الشايفو انت صاح بشرط انو يكون صاح
والكلام خليهو يضرب اقرب حيطة .....
-طيب ممكن اسألك سؤال؟؟
-اتفضل اصلا ظهرت ليك الليلة عشان تسأل عن كل حاجة
غايبة عنك .....
-انتي ليه اخترتيني انا بالذات !!!العالم دا مليان بشر ....
-مافي مخلوق بقدر يتحكم في قلبو .....
-طيب نواتج القلب لبني الجنس،،يعني بشر يحب
بشر،،والجن يحب الجن .....
- وليه جنية ما تحب ليها بشر؟؟
-ما متخيل الفكرة نهائي،بالرغم من اني سمعت عنها
كتير ....
-عادي جدا وحصلت كتير وزي ما قلت ليك لايمكن لاي
مخلوق ان يتحكم في قلبو .....
-طيب المطلوب مني شنو؟
- المطلوب انك تقابل الملك والملكة ....
-ليه؟؟
- عشان تثبت ليهم انو اختياري كان صاح وما كان وليد
لحظة طيش او انو مجرد احساس عابر حيزول سريع ....
- وانتي القال ليك احساسك دا ما وليد لحظة طيش منو؟؟
-الجني او الجنية لما يعشق بفضل مع معشوقو ما ببدلو ولو
بعد الفين سنة،،والحاجة المابتعرفا انو انا عمري حاليا 780
سنة ما عشقت غيرك ومنتظرة انك تبادلني نفس
الشعور ....
طيب والملكة والملكة ديل وين؟وحأقابلم كيف وبياتو
صفة؟؟؟
-الملك والملكة في مملكة الجن،وحتقابلم هناك وبصفتك
زوجي ....
- وطيب والكلام دا بتين؟؟
-لما اتأكد من حقيقة مشاعرك تجاهي بظهر ليك بنفس
الشكل الظهرت ليك بيهو في احلامك وهنا انت تكون جاهز
لانك تمشي معاي وتقابل الملك والملكة .......
......واختفت الجنية كأنها لم تكن قاعدة معاي،،وبقيت
محتار في امري هل اطاوعا في الحاجة دي واكفي شرها
ولا اقيف ضدها واستحمل البحصل لي،،مع انو الشكل
الظهرت لي بيهو جميييلة حد الادهاش والله،،يعني لو
عملت ليها زفاف ممكن أشغل الراي العام لسنين ههههه
تقول لي هناية ديك،،لكن لنفترض انو اتزوجتها اطفالنا
حيكونو كيف؟؟بالله دا كلام دا غايتو ربنا يكون العون
ويعدي الموضوع دا علي،،في لحظة التفكير دي ضرب لي
جدي ...
-اوووو جدي العزيز المحترم ...
- كيف حالك يا مهاب يا ولدي ....
-تمام والله الحمد لله،،كيف انت وحاجة إسعاد؟
-تمام نحمد الله،،انت كيفنك وعامل كيف ....
- انا خليها بالنية بس ياجدي ....
-مالك احكي لي الحاصل شنو؟؟وحكيت لجدي كل الحصل
قبل لحظات دا بكل التفاصيل المملة ديك،،جدي دا سكت
مسافة وقال لي ياولدي انت عارف انت حتمر بتجربة غايتو
وحتطلع منها بحاجات تستفيد منها لقدام بس فكر في
موضوع جنيتك دي من كل النواحي واكيد حتطلع ليك
بفهم تقدر تواصل بيهو المسيرة البديتا دي .....
- الله يديك العافي ياجدي وزي ما قلت كدي بفكر في
الموضوع دا من كل النواحي ....
-يلا تحياتي لكل ناس البيت ....
-توصل تحياتك ياجدي وسلم علي الحلة كللللها .....
-سمح بسلم ليك عليها ههههه ......
كدة انا عرفت الجنية دي عايزة مني شنو،وعايزاني أعمل
شنو يعني يوم أحبها حتظهر لي والخوف تظهر لي قبل
احبها،،يلا احكي ليكم قصة حصلت لي بعدة ايام من لقائي
بسماهر الجنية دي،،كنت متمني اكون رسام لكن كل ما
ارسم لي حاجة اصلا ما بتظبط معاي نهائي يعني لازم
يكون في حاجة ناقصة في الرسومات بتاعتي حتي لقيت
تعليقات كتيرة من اصحابي من نوع جلي حنك الرسم دا يا
اصلي،،وياخ انت ذاتو شكلك ما بتاع رسمما عارف ليه
الرسام مربوط بشكل معين يعني تكون مربي شعر ولابس
هدوم ملونة ومزركشة كدة،اها يوم من ذات الايام طلعت
لي في راسي ومشيت غرفتي وطلعت دفتر الرسومات
واندمجت وبقيت ارسم ،،،حتي اني نسيت العالم الخارجي
دا واندمجت بكل احاسيسي في كراسة الرسم لغاية ما
انتهيت وطلعت الرسمة كاملة ولاول مرة في حياتي أرسم
بالشكل دا لغاية ما انتبهت انو المرسومة دي سماهر
الجنية !!!!!اها يا جماعة الموضوع دا شغل يدي ولا عندو
علاقة بسماهر الجنية؟؟؟لكن رفعت من معنوياتي وقلت انو
الرسمة دي من شغلي الخاص الجنية دي ماعندها اي علاقة
بيهو وفرحت بيها جدا،،طلعت الحوش لقيت ابوي قاعد
مستمخ وبقرا
ليهو في جريدة قلت ليهو بالله اديني رايك يا حاج وشوف
الشغل الخام دا،،ابوي دا دقق مساااااافة في الصورة وقال
لي والله ما شاء الله يا مهاب في تطور كبير وملحوظ في
رسوماتك يعني دي بتفرق كتير من الرسومات القبليها لكن
هل الرسمة دي مستندة علي حقيقة ام خيال؟؟
-طبعا اترددت لكن في النهاية قلت ليهو حقيقة لكن شفتها
مرة واحدة ....
-اقول ليك حاجة بت بالجمال دا لايمكن انهت تكون
موجودة وانت بتقول انك شفتها !!!
- كيف يعني لا يمكن تكون موجودة ياحاج انت ما بتشوف
التلفزيون ولا شنو ؟؟
-بشوف التلفزيون لكن دي بالتأكيد لايمكن تكون
موجودة .....
-ما عارف اقنعك كيف لكن لو لاقتني تاني بكلمك تجي
تشوفا ....
-اجي اشوفا !!! عشان امك تعمل لينا سين وجيم هههه انت
بتهظر ولا ما عارف امك ......
- خلاص خليتك ياحاج يلا ماشي انوم عشان باكر عندي
جامعة بدري .......
......الصبح حاضر والجامعة جاك زول وطبعا شايل كراسة
الرسم بتاعتي ومبسوط وماشي احشش ليك بالشباب الكانو
ما مقدرين الموهبة المدفونة دي،،والبقولو لي جلي الحنك
دا يا اصلي،،الساعة 12 مشينا علي ماما سميرة ومع الجبنة
والونسات طلعت ليهم كراسة الرسم،يلا قبل ما اوريكم
الحصل شنو رايكم شنو تتعرفو علي الشلة بتاعتي؟؟؟
* ماهر اكتر زول مثقف في الشلة دي ما ثقافة بتاعة روايات
بس،،،يعني دا موسوعة شاملة اي كتاب اي حاجة نزلت
ممكن تكون فيها ذرة ثقافة بتلقاها عندو .....
* سلافة ويا سلافة الفن دي زولة ماهر والحب الدفين طبعا
طوالي في حالة مشاكل لكن بحبو بعض جدا ولما تزعل من
ماهر بتقول لينا دا كائن متماهي ساكت ما عارف متماهي
دي شنو ذاتو .....
* خالد ضابط ايقاع الشلة والدنمو المحرك للقعدات
والتجمعات .....
* رميساء صاحبة الدم الخفيف يعني دي نحنا بنعتبرا
صاحبنا اكتر من انها صاحبتنا يعني ماعندها قشة مرة .....
-عمار فيلسوف الشلة من الفسيخ يطلع ليك شربات زول
هادي لكن مرات بقلب وش يحسسك انو هتلر
شخصيا .......
-هنادي أجمل وحدة في الشلة ويمكن كمان اجمل وحدة
في الجامعة غايتو في حاجة بينا وبين عمار لكن ما ظاهرة
لينا او يمكن دا الحب الخفي البقولو !!!!
.... دي شلتي بكل بساطة يلا طلعت ليهم الرسمة طبعا
انبهرو انبهار عجيب جدا بالشكل وبدقة الرسم ولما قلت
ليهم دي رسمتها انا ما صدقو في البداية لكن في النهاية
صدقو واقتنعو،،قبل ما يردو كويس كل واحد طلع تلفونو
وصور الرسمة دي وكلهم اتفقو علي حاجة وحدة انو بت
بالشكل دا لايمكن انها تكون موجودة حتي بعد ما أكدت
ليهم انو الصورة ما خيال وحقيقية برضو قالو لا دي مجرد
خيال وحتي الخيال لايمكن يصل للدرجة دي،،بعد رجعت
البيت اتفاجأت بالصورة منشورة في الفيس بوك وعاملة
ضجة كبيرة خلاص يعني حتي لو كانت الموناليزا ماكان
عملت الضجة دي لكن زي ما بقولو الزيط من الله والفزع
كوراك .....
...... اليوم داك انا كنت أشهر زول في دفعتنا وفي
الحلة،،اي زول يلاقيني يعلق لي علي الرسمة والابداع فيها
لمن حسيت بروحي انو بقيت أشهر رسام في العالم لكن دا
ما يمنع انو انا كنت حاسس انو دا ما شغلي والجنية دي
ليها علاقة بالموضوع دا برغم نكراني الظاهري للموضوع دا
لكن شكلو مافي مفر من سماهر وحكاوي سماهر
دي،،النشوف آخرتا شنو .....
......قبل المساء بشوية كدة جا تلفون لابوي انو جدي علي
تعب وجايبنو جاين الخرطوم،،تعب مالو الله أعلم بس
جايبنو الخرطوم،،وامي دي تشيل وتبكي ونحنا ذاتو ما
عرفنا نعمل معاها شنو،،غايتو قدر القدرنا عليهو انو اتجهزنا
ومشينا عشان نرجاهم قدام المستشفي وبقينا متابعين
معاهم بالتلفون،،لغاية ما وصلونا ودخلنا جدي
المستشفي،وبدات الفحوصات والانتظار الممل،،ونوع امشو
جيبو الفحص دا وامشو المعمل دا،،غايتو كانت لحظات
عصيبة لغاية ما جانا الدكتور وقال انو لحقناهو
سريع،،الناس دي شالت نفسها وختتو جبل بتاع هم وانزاح
من فوق صدورنا الحمد لله،،لكن الزيارة ممنوعة عنو وبقينا
منتظرين شمس باكر تشرق ونشوف الحاصل شنو ربنا يسهل
ويبعد العوارض ان شاء الله .....
يتبع ..

بقينا مساهرين الليل انا وخالي والبقية أبوي ساقن
عشان يرتاحو في البيت والصباح بجونا،، في الاول ما
وافقو لكن ابوي اقنعن انو يمشو يرتاحو في البيت بعد
التعب والارهاق الحصل عليهم،وبقينا في المستشفي انا
وخالي،قمت سالتو انت جدي دا مالو الحصل عليهو شنو
ياخالي ونحنا خليناهو ما شاء الله نصيح تب .....
-والله يا مهاب جدك دا اصلا عندو القلب وطبعا الموضوع
دا مافي زول عارفو غيري،،يلا انا الصباح مرقت عندي
شغلة في السوق مشيت انتهي منها مع تجار كدي ،، هو
قام مشي الحواشة وانا مافي وانت عارف جدك اصلو ما
بقعد ساكت بدا يحفر هنا ويدفن هنا ما خلا ليهو حاجة لما
تعب انا لما وصلت سألت منو قالو مرق قلبي أكلني عرفتو
مشي الحواشة لما لحقتو هناك كان خلاص قرب يلحق الحد
اقرب مستوصف لحقتو ليهو عملو ليهو اسعافات وطوالي
لحقنا بيهو هنا .....
-بالله طول الزمن دا في علاقتي مع جدي ما حكي لي عن
مرض قلبو دا .....
-يا مهاب اصلا ابوي ما بعرف يشكي ودا المعزبنا يعني لو
حس بأي ألم بضغط علي نفسو وبقول بروح براهو،،ربك بس
يستر ....
- ربنا يشفيهو ان شاء الله .....
.... في النهاية غلبنا النعاس نمنا في المساطب البرة
المستشفي لغاية مالشمس شرقت الجماعة جونا شايلين
الشاي والفطور معاهم،،الدكتور قال لينا ممكن يدخل عليهو
واحد بس حاليا لانو حالتو ما تسمح ليهو يتكلم كتير،دخل
ليهو أكبر اخوالي،ومشي قعد معاهو يمكن ربع ساعة بس
ويمكن ما تماها،،اها خير ان شاء الله؟؟ قال بتكلم معاهو
تعب اسع الدكاترة معاهو جوة الله يجيب العواقب
سليمة،،قاعدين كدة جوني الشلة بتاعين الجامعة وكفرو لينا
وسألو من جدي وريناهم انو بعد الدكاترة قالو تمام تاني
تعب واسع الدكاترة معاهو جوة ،،بقينا منتظرين ومقلقين
وندعو لله انو يكشف الغمة ويزح الهم من فوقنا،،بعد مرور
نص ساعة جانا دكتور وقال لينا البقاء لله ........
..... أصعب لحظة ممكن تمر علي انا شخصيا،،أقرب زول
لي في الدنيا يفوت !!! إنا لله وانا إليه راجعون،،في اللحظة
ديك حسيت بأنو خلاص الدنيا فقدت الطعم وفقدت
النكهة،،انا فقدت كل شي جميل او فقدت الاحساس بأي
حاجة،،امي وحاجة إسعاد كانن في حالة لا يعلم بيها الا
الله،،اما ابوي وخالي الكبير مشو عشان يتمو باقي
الاجراءات ونشيل الجثمان ونمشي الحلة،،أنا طول المسافة
مابين الخرطوم والجزيرة بستحضر في الذكريات وفي آخر
مكالمة،،لا حول ولا قوة الا بالله العلي العظيم،،وصلنا الحلة
قريب الساعة 11 وكان هناك خلق خلق بكمية مبالغة،،في
ناس لأول مرة اشوفن حتي الحزن بادي في
ملامحن،،الصغير والكبير،الرجال والحريم،،كان احساس
رهيب وانو كل الجموع دي جات تودع معاك زول غالي
عليك وعليهم،ما غالي علي ربو لكن الفقد عظيم
وموجع،،بعد داك مشينا سترنا الجثمان،وجينا راجعين
لاستقبال المعزين،،اما امي فكانت في حالة تاني،،حتي انهم
دخلوها في غرفة ومنعو منها الناس لانها ما كانت حاسة
بأي شي،،والحلة كلها كانت واقفة صف في عزاء جدي علي
دلالة علي مكانتو بيناتن،،أخدنا في العزاء قريب 15 يوم
لغاية ما كل الناس جات عزت وبعد كدة رجعنا الخرطوم
والمرة دي رجعتنا تفرق عن أي رجعة قبليها،،زمان كنا
بنمشي الخرطوم بأشواق اننا نرجع ونلقي البيت ملان بجدي
علي،اما الان فقدنا الاحساس دا نهائي .....
وصلنا البيت زول يتكلم مع التاني مافي،،كل واحد
مشي علي غرفتو،،ما طلعنا الا لما امي نادتنا
للغداء،وصامتين في النهاية ابوي ادانا محاضرة عن الموت
والحياة وانو لابد ان يستمر كل شئ فلو كانت الحياة
حتتوقف بموت زول فكان اولي انها تتوقف بموت رسولنا
الكريم عليه أفضل الصلاة واتم التسليم،،،كانت محاضرة
طويلة غايتو مرقتنا من جو الحزن الكنا عايشين فيهو
دا،،بعد الغدا دخلت غرفتي وبديت اقرا لي في رواية يمكن
من سنين ما فتحت لي رواية والليلة الجد شنو الله
أعلم،،لغاية ما غلبني النعاس ونمت وانا بقرأ في الرواية
دي ......
.....وظهرت الجنية تاني بعد ما قلت خلاص إختفت من
حياتي،،وقالت لي يعني بموت جدك عايز الدنيا تقيف؟؟؟
- دا الاحساس الجاني يا سماهر ....
- يعني متذكر إسمي؟؟
-ما عارف ليه بتديني احساس انك بشرية من خلال ردودك
وكلامك ....
- وليه لا احتكيت بيهم لمئات السنين وبعرف كيف بتتكلمو
وكيف بتتعاملو في كل مناحي حياتكم .....
-والليلة الجد شنو؟؟مش قلتي حتختفي من حياتي لغاية ما
أفكر فيك ....
- ايوة،ودا الحصل،،انك لما نمت فكرت في الجنية
بتاعتك،،وعشان كدة انا ظهرت ليك .....
-منو القال ليك فكرت فيك؟؟
- انت القلت لي،انا كل حواسي مرتبطة بيك،يعني مجرد
احساس منك بصلني وبظهر ليك قبل حتي عيونك
ترمش .....
-طيب والحيحصل شنو حاليا .....
-الحيحصل باكر بنتظرك في نفس المكان مجهزة ليك برنامج
جميل حيغير من جو الحزن الانت عايش فيهو دا .....
-طيب نشوف بس ما يكون جو جني .....
- وليه ما يكون جو جني،،وبالمناسبة بطل تحتقر عالمنا،،لانو
نحنا بنعيش في عالم انضف وأجمل والطف من عالمكم
دا،،وعالمنا في
قمة التطور وعالمكم في قمة التخلف ....
-المحاضرة دي كلها عشان كلمة جني،،طيب يا ستي انا
آسف وباكر حنشوف اليحصل شنو يلا باي .....
-باي ......
الصباح صحيت واديت الفرض وجيت علي الحاجة ياسلام
لما تصبح تلقي الحاجة مجهزة ليك الشاي نعمة والله اللهم
احفظ كل الامهات العلي قيد الحياة،،وارحم كل الاموات
يارب،بعد شربت الشاي وبعديهو كباية قهوة لبست هدومي
واتوكلت علي الجامعة،زحمة بتاعة مواصلات مع
الصباح،بلد ياخي تقول كل يوم بجيبو فيها مليون نفر زيادة
غايتو لو استمرينا بالحالة دي تاني الواحد محل يقيف ما
يلقاهو،اتوكلت قاصد الجامعة غايتو دنيا توديني شمال
ويمين،،موت جدي والجنية الملازماني دي وبرنامج الليلة
المعاها دا ما معروف ذاتو يحصل شنو يعني راس جايط
وفكر مشتت،والكمساري يطقطق ساكت،ناس يدوهو وناس
يشاكلوهو الخلق شايلة اخلاقي وماشي،،وصلت الجامعة
واتلفت زي الرايحة لي حاجة،،المحاضرة الاولي عدت ولأول
مرة اكون في محاضرة وما فاهم الحاصل،،بعد داك مشينا
علي الفطور وكالمعتاد البوش او الفول حبيب الشعب عن
عم عثمان الفوال،عندو فول غريب جدا يعني تاكل منو
لازم تاني تجي راجع،،بعد الفطور الشاي عند ماما
سميرة،،وبعد داك اتفرقنا كل زول مشي علي اتجاه لغاية ما
المحاضرة البعديها تبدا،،وظهرت سماهر او الجنيه ياخ انا
لما قلبي دا قال شحححح،،وحسيت بأنو شوية كدة ويجي
مارق مابين ضلوعي،،مشيت عليها وقعدت جنبها،،قالت لي
امسك يديني وغممممت عيونك،،عملت زي ما طلبت
مني،،ما مرت ثواني لقيت نفسي في مكان تاني وجو تاني
لكن لو قلت ليكم يا صدقتو يا ماصدقتو وليكم الحق
طبعا،،لقيت نفسي في مكان اخضر خضرة ذاتا ما طبيعية
وفي حاجة كدة تشبه النهر شاقة الخضرة دي،،واشجار من
كل نوع يعني لو زول قعد في المكان دا خمسة دقائق بس
اي مرض فيهو يروح،،سألتها قلت ليها نحن وين؟؟؟
نحنا في أصغر مملكة من ممالك الجن .....
-دي مملكة جن؟؟؟
- ايوة مملكة جن ....
-مملكة جن بالجد ولا أنا في الجامعة والكلام دا مجرد
خداع بصري؟؟
- لا ما خداع بصري ولا حاجة،،نحنا انتقلنا من عالمكم لعالمنا
نحنا .....
- وعالمكم كلو بالجمال دا؟؟ولا بس المملكة دي هي الوحيدة
الفيها خضرة وجمال؟؟؟
- قلت ليك قبل كدة انو نحنا عالمنا متفوق علي عالمكم
بالكثير،،وليس من شاهد كمن سمع .....
- أكيد طبعا ....
- انا الليلة حأديك نزهة في اقل الممالك العندنا عشان تعرف
انو انتو أقل مننا في أي حاجة،،وانو نحنا سبقناكم بالتطور
في كافة السبل .....
.....خلال اليوم دا لفينا في كل حتة في المملكة دي
والعجبني التنظيم والتخطيط في كل حاجة،،يعني الفرق
في شكل المباني حقتن تختلف اختلاف كبير من
مبانينا،،فمبانيهم اما من الزمرد والالماس او الذهب،،ونحنا
ياهو الطين دا،،شعب مسالم جدا او الي حد علمي حتي
الآن،،كل الكنت بقراهو عن عالم الجن والعفاريت لقيت فيهو
إختلاف كبير جدا،يعني لايمكن لجن انو يأذي بشر ما لم
ينتهك البشر خصوصياتهم ،، ومعروف عننا كبشر انتهاك
الحقوق والخصوصية فيما بينا ناهيك عن انو ننتهك باقي
الخصوصيات للعوالم والكائنات الموجودة معانا،،بعد نهاية
النزهة دي رجعت لعالم البشر بنفس الاسلوب الجيت فيهو
لعالم الجن،،في لمحة بصر كنت في الجامعة في نفس
المكان،،وكانت آخر كلمات الجنية لي في النزهة دي انو
إقترب لقاء الملك والملكة وكون مستعد،،لكن مستعد كيف
الله أعلم .....
..... بعد داك حصلت آخر محاضرة في اليوم داك،،وركبت
المواصلات متجه علي البيت،بشعور واحساس غير الكنت
فيهو الصباح،،شعور انك تمشي مملكة من ممالك الجن
وتشوف الحاصل هناك،وتجي راجع من مملكة الجن بدون
ما تتأذي،،شعور انك تشوف جمال وترتيب غير موجود في
دنيا البشر،،لكن تظل رحلة ممتعة برغم المخاطر ......
وصلت البيت مبسوط او علي الاقل غيرت من جو الحزن
الكنت عايش فيهو دخلت غيرت هدومي وأكلت لي لقمة
ومشيت علي التمرين،،طبعا ياهو الدافوري المعروف،،قريب
المغرب التمرين انتهي الشباب قالو نمشي شارع النيل نعمل
لينا برنامج وونسات ونجي راجعين،،اتفقنا نمشي بيوتنا
نستحم ونغير ونتحرك علي شارع النيل بعد داك .....
.......شارع النيل وما ادراك ما شارع النيل كل شئ
متوفر،،كل فئات الناس متواجدة لكن الاغلب شباب،،اما
شباب قاعدين يغنو ويتونسو او اتنين بحبو في بعض
وعايشين الدور الرومانسي في ابهي صورو،،طلبنا جبنة
وقعدنا وهاك يالونسة والضحك،،كنا منبسطين آخر انبساط
وليه ما ننبسط شباب في قمة الحيوية والنشاط لا هموم لا
مشاكل لا متطلبات أسرية لا غيرو زي ما بقولو لا ورانا
محمد ولا فاطمة ولا ورانا البرضعو،،غايتو السودان دا فيهو
كمية بتاعة امثال وحكم،،لكن بعد دا مافي زول شغال
بالحكم دي،،الناس دايشة ساكت ......
......رجعنا البيت قريب الساعة وحدة صباحا،،دخلت البيت
لقيت ليك ناس بيتنا في سابع نومة طوالي دخلت الغرفة
ومشيت علي صندوق جدي الغالي وعاينت للكتب داير
اعزل،،طبعا زحيت كتاب شمس المعارف بعيد بعد تحذير
الجنية،،وختيت خطيين كبار تحت كتاب السحر
الاسود،ليه؟؟لانو دا لس
ع ما وصلت مرحلتو وبجي اوريكم الكتاب دا فيهو شنز
والبحصل شنو لانو يمكن يكون من اخطر الكتب الموجودة
في الدنيا دي،،وكتاب ممنوع في عدد من الدول من بينها
السودان،،يعني لو جيت شايلو معاك من برة في المطار
بقبضو منك زيو وزي المخدرات،يلا بقت المفاضلة بين
الكتابين الفاضلين وقمت اخترت كتاب حكايات الجان،،كتاب
ظريف للناس الجديدة لكن كان بالنسبة لي عبارة عن حاجة
عادية جدا النديكم نبذة عنو وبعد داك بمشي اقراهو ......
..... الكتاب بحكي عن قصص لناس مع الجن،،مكتوب
بطريقة روائية شعبية،وممكن يكون فيها الصحيح وفيها
الخيالي فقط لاضافة نكهة للكتاب ككل،،يعني بالنسبة لزول
مبتدئ ممكن يكون نافع لكن بالنسبة لزول متبحر ما اظن
يفيدو او يضيف ليهو حاجة في بحثو،،والكتاب في فهمو
العام بيحاول يجيب اجابة لسؤال في ذهن الجميع حصل
شفت جن قبل كدة؟؟وبجيب روايات لاشخاص شافو جن او
استحضرو جن قبل كدة ولكن زي ما قلت ليكم في الغالب
العام يعتبر عمل روائي ما كتاب بالمفهوم الصحيح .......
.....حوالي الساعة 3 صباحا انتهيت من كتاب حكايات
الجان دا بالرغم من اني ما استفدت شي كبير منو لكن
روايات من شاهدو الجن كانت شبه مفيدة في التعامل
معاهم،،بعد داك رقدت نمت،،ما صحيت الا الساعة تسعة
صباحا وطبعا متأخر عن الجامعة الشغال فيها اول محاضرة
الساعة تمنية،،يعني المحاضرة الاولي راحت علي فلازم
ألحق المحاضرة التانية في باقي الزمن دا،،سرعة استحميت
ولبست هدومي وعلي الجامعة طوالي،،اقرب كريز للسوق
العربي،،لحقت المحاضرة في آخر دقيقة،،بعد المحاضرة
انتهت اتلميت علي الشلة وكان اول سؤال ليهم امس
مشيت وين؟؟؟؟طبعا مافي اجابة او الاجابة الموجودة قد
لاتكون مقنعة بالنسبة ليهم،،قلت ليهم يلا نشرب لينا
جبنة،،وبيني وبين نفسي قلت الواحد في المسافة دي
يشوف ليهو سبب للاختفاء غير موضوع الجنية دا،،وصلنا
هناك محل مام
ا سميرة وجابت لينا الجبنة،حاولت أغير
الموضوع قلت ليهم شايف الرسمة عاملة شغل في
الفيس،،والحمد لله نجح الموضوع ....
-آي والله يا مهاب تعرف انا صاحباتي كلهم قالن دايرات
يتعرفن عليك ،، وانو حابات انو ترمسن لكن تكون رسمة
بنفس الدقة دي ......
- جدا يا رميساء اعتبري الموضوع مقضي،،نحنا عندنا كم
رميساء؟؟
- انا عارفة عندكم كم؟؟انت يا مهاب عامل فيها مسكين لكن
زي ما بقولو ياما تحت السواهي دواهي .....
-ههههههه معقولة بس انا دواهي يا رميساء شنو يا ماهر ما
تحضرنا في الكلام دا .....
-والله يا مهاب انا افتكر انو نحنا كمجتمع ذكوري عندنا
نزعة انو يكون في دواهي ودواهي كبيرة جدا عشان كدة
ممكن كلام رميساء يكون صحيح بالمفهوم العام لمجتمعنا
دا .....
-وانا القلت انك حتنصفني يا مهور لكن اصلك ما تبرد ليك
بطن .......
-وبعدين تعال هنا شنو يعني ترسم اصحاب رميساء اول
شي أرسم اصحابك ،،،وكان الزاد ما كفي اهل البيت يحرم
علي الجيران .....
-حااااضر يا هنادي،،تمام نشوف يوم الجامعة مافيها
موضوع ،، نمشي كلنا نقعد لينا في حتة هادية واقعد ارسم
اشكالكم دي،،غايتو بحاول اطلع من الفسيخ شربات ....
- ههههه فسيخ ياسيدي طيب ما حتلقي زينا ..
يتبع ...
الجزء 7
عدينا اليوم الباقي مابين المحاضرات وماما سميرة اصلا دا
برنامج الجامعة الثابت بالنسبة لينا،،نهاية اليوم مشيت علي
البيت ومنو للكورة،برنامج ثابت وممل،،مر علي الحالة دا
قريب اسبوعين لغاية ما يوم ماكان عندنا حاجة في
الجامعة،،الشلة اتذكرو لي برنامج الرسم ،،وما كنت شايل
معاي اقلامي والكراسة غشينا أقرب مكتبة اشترينا لوازم
الرسم ومن هناك اتفقنا نمشي توتي،،محل الحبيبة والناس
الرومانسين في يوم ما،،توتي دي لو لقت اهتمام بسيط
حتطلع من جنان الله علي الارض لموقعها الممتاز
جدا،،مشينا قعدنا لينا تحت شجرة قريبة من البحر وبديت
أرسم في الشباب وكانت البداية بهنادي الجميلة ويبقالي دي
البت الحديقة القالا حبيبنا مصطفي سيدأحمد ذاتو في
الاغنية المشهورة،،بديت أرسم فيها وكأنو ما انا البرسم يدي
مطاوعاني جدا حتي هم وقفو مشدوهين من سرعتي في
الرسم،،خلي هم انا ذاتي بقيت مستغرب لكن بيني وبين
نفسي عرفت انو الحكاية دي من سماهر الجنية،،حقيقة
وجود جنية مخيف جدا في حياة اي انسان لكن برضو
فيهو مميزات بتكون ماعند غيرك،،انتهيت من رسم هنادي
لما استلمت رسمتها اول حاجة رسلتها لكل صاحباتها وبديت
في باقي الشلة نفر نفر لما انتهيت منهم وكلهم كانو
مستغربين في التحول الرهيب في أيام دا لكن ما أقدر
اقول ليهم أي حاجة عن السر الدفين دا،،لانو لو عرفو
احتمال علاقتي بيهم تبوظ وديل الاصحاب الوحيدين
البرتاح معاهم وبنشكي همومنا لبعض الا سيرة الجنية دي
نهائي ما حاولت اجيبا ليهم ولا من باب التلميح نهائيا .......
......نهاية اليوم اتحركنا من توتي وطول الطريق كانو
بتكلمو عن دقة الرسومات لما عملو ازعاج للركاب الفي
الحافلة،،بعضهم شداهو الكلام وبدا يقلب في الرسومات
وبعضهم اعتبر كلام جوطة وطيش شباب لكن الغالبية
عجبتهم الرسومات،،اصحابي قالو لي تعمل صفحة في
الفيس وتبدأ تنزل فيها اعمالك دي،،لكن انا قلت ليهم انا ما
داير جوطة حواليني ،غايتو شبه أقنعتهم انو نأجل الحكاية
دي شوية وقلت لنفسي يمكن انت والجنية دي ما تتفقو
ودا وارد جدا لأنو لايمكن انو اسيب حياتي كإنسان واتزوج
جنية خصوصا انو لو قبلت بالحكاية دي فلايمكن انو انا
اتزوج او حتي أحب لي بت او انسانة عادية زينا كدة !! اها
البحصل شنو في اللحظة ديك؟؟أكيد البحصل انسحاب
للجنية دي ولو بأي طريقة وكمان إنسحاب لقدرتي علي
الرسم البقيت شبه متأكد او متأكد عديل انو دي من
عمايلا،،يلا فلو عملت تلميع لنفسي وبديت أرسم لابد في
يوم حأتوقف وحتكون في تساؤلات كتييييرة لكن كل شي
وليهو يوم .........
...... وصلت البيت ومشيت غيرت هدومي وأخدت لي
نومة بعد جري الليلة دا،،ما صحيت الا قريب العشاء،قمت
جيهت اموري وقعدت أراجع حبة في شيتات الجامعة،،لما
زهجت بديت أفكر في موضوع سماهر الجنية،،وانو
الموضوع دا حيصل وين؟؟وهل نحسمو هنا ولا اتهور
واواصل معاها القصة دي؟وحتي لو واصلت معاها القصة
دي فلابد من انو الموضوع دا ينتهي في يوم من
الايام،،كان رضيت وكان أبيت ،، لانو العقل السليم يرفض
فكرة تزاوج انسان مع جنية لأنو زواج غير متكافئ سواء
في الافكار او البيئة او أي شي،،نحنا مخلوقات طينية وهم
مخلوقات نارية،،مافي عامل يجمعنا يخلي الموضوع دا يتم
الا مكابرة وعناد مني بس،،ختيت في بالي انو انا أصل
معاها للملك والملكة أشوف عايشين كيف وبعد أطلع من
هناك اوريها الحاصل واليحصل يحصل لانو كدة ما
بنفع ...
اليوم الرابع بالضبط من كلامي مع نفسي ظهرت لي
الجنية في الجامعة مشيت عليها وقالت لي الليلة حنمشي
للملك والملكة وتقابلن،،وافقت علي كلامها ومافي لحظة
تمت الا وكنت في أكبر ممالك الجن ،، حاجة لو قلت ليكم
تحفة أكون أجحفت في حقها،،بداية بالمبني الكبير يعني
أكبر قصور الدنيا لا تساوي شئ امام ضخامة المبني
دا،،وأفخم مباني الارض لا تضاهي روعة وتصميم المبني
دا،،في مدخل القصر حراسة مشددة جدا جدا،،بعد اتجاوزنا
الحراسة كنا في القصر،،امام الملك والملكة وقدامهم
الحاشية من الجن حاجة تشرح النفس،،تم صرف الجميع
عداي والملك والملكة،،حتي سماهر الجنية صرفوها،،الملك
بعد ما رحب بي في مملكتهم قال لي ليه استدعيت
سماهر؟؟؟
-ابدا انا ما استدعيت أي زول،،هي الجات وقدمت
نفسها ....
-وهل انت قبلان بالحكاية دي؟؟
- يعني ....
-داير اجابة محددة ...
-حتي لو ما قبلان فأكيد لايمكن انو أرفض طلب أميرة من
مملكة الجن .....
- وليه لايمكن ان ترفض فالقلب لا يحب بالغصب ....
-صاح والله ....
-طيب انا أساسا ما موافق علي الموضوع وحاولت اقنعها
بأنها تسيبك لكن هي مصممة عليك انت بس،،وعشان تبعد
عن نفسك شرها بديك مهلة إسبوع للتفكير في المسألة
دي،،وفي كلا الحالتين بحاول اوفر ليك الحماية مع اني ما
أقدر اضمن ليك الحاجة دي .....
-تمام اتفقنا،،ومع تمامة الجملة لقيت نفسي في
الجامعة،،مع صداع رهيب نتيجة الضغط الحصل
دا،،واتمنيت لو الحكاية دي تنتهي هنا وأرجع مهاب
الزمان ...
احساس رهيب بالصداع شكلو راسي حيضرب عديي
يل،،يالله قعدت لي في بينش وتكيت راسي،،اتخيلو معاي
ملك من ملوك الجن يقول ليك مابقدر احميك مدة طويلة
من بتي دي،دا ملك عدييييل يعني لاهو شيخ ولاهو فقير
ولاهو زول مبروك،،وشوف ليك صرفة في خلال اسبوع !!!!
اسبوع اسع الاسبوع دا اعمل فيهو شنو !!امشي لاب سوار؟؟
ياخ دا كمان قال مابيقدر يعمل حاجة ويربي معاها عداوة
اها أقع وين انا؟؟؟واقبل وين؟؟وانا ما عارف زول او شيخ
يمكن يقدر يعمل لي حاجة في المصيبة دي شكلو دا
حيكون الاسبوع الاكتر رعبا في حياتي كلها،،دا لو فضلت
فيها حياة بعد الاسبوع دا كلو .......
....... راسي هدأ شوية مرقت من الجامعة علي البيت
طوالي،،وصلت البيت بآخر نفس،امي قالت لي تعال النخت
ليك اتغدي،،قلت ليها باكل بعدين،،لانو مافي نفس لاي اكل
غايتو الله يستر بس،دخلت الغرفة حقتي وعايز انوم عشان
اهرب من الواقع الانا فيهو دا لكن ياربي بينفع؟؟؟؟ غايتو
بعد مجابدة مع الصداع نمت لكن نوم بهلاويس وحكايات لا
يعلم بيها الا الله ما بيتذكر يومي الهلوست في النوم،،وما
صحيت الا لمن أمي جات داخلة علي وكوركت سجمي
مهاب مالك؟وانا أسمع في صوتا دا بعيييد تقول جاي من
بطن بير،،شالوني جنازة من البيت واقرب مستوصف،،اليوم
داك لمت فوقي حمة شوية كدة كان ودتني الآخرة،،لكن في
رب اسمو الكريم،،انا راقد في السرير دا تلاتة يوم ما
زحيت منو شبر،والحاجة تعجبك شي شوربة وشي لحم
محمر غايتو الله يديها العافي،لكن رقدت التلاتة يوم دي
اصلا ما من صالحي كدة مرن تلاتة يوم وباقي أربعة يوم
من المهلة،،اليوم الرابع الصباح قمت مشيت علي الجامعة
وضربت لماهر يلاقيني بعيد من الشلة،،وفعلا لاقاني
ومشينا قعدنا بعيد من جوطة الناس،،وحكيت ليهو كل
الحاصل من طق طق للسلام عليكم،،ماهر دا كان مشدوه
وهو بسمع في كل التفاصيل الانا حكيتا ليهو ....
انت عارف يا مهاب انا كنت متوقع انو يكفتك شيطان زي
ما بقولو ،،لكن تحبك جنية !!! دي أصلا ما كنت متوقعها ....
-يلا الحكاية أسع في حب الجنية دي،،عندي خيارين يا انا
كمان أحبها واعرسها وطبعا دا يلغي امتياز انو اتزوج انسانة
تاني نهائي،،يا كمان ارفض طلبا دا واستحمل البجيني
منها ......
-ههههههه والله فعلا شر البلية ما يضحك،،اها وأسع ناوي
تعمل شنو؟؟؟
- انت اول زول أحكي ليهو الحاصل ودايرك توريني انو
أعمل شنو في المشكلة دي،،يعني تقيف معاي تنورني لانو
انا خلاص تفكيري وقف،،وكمان الادهي وأمر انو عندي مهلة
محددة .....
-مهلة !!!مهلة شنو كمان؟؟مهلة ليهم ولا ليك؟؟؟
-ياسيدي المهلة دي من الملك حقهم شخصيا،،انو حيوفر لي
الحماية في خلال إسبوع فقط لو وافقت خير وبركة واكون
ضمنت الجنية،،لو رفضت الجنية حتتصرف وتعمل بلاوي
وهو ما حيقدر يوفر لي حماية في حالة هي بقت
غضبانة .....
-ياخ انت دخلت نفسك في معمعة وجوطة شديدة
خلاص،،لكن انت عارف ما حيمرقك منها الا شيخ
كااااارب ....
-طيب ما تلحقني بيهو الشيخ الكاااارب دا ....
-والله انا ما عارف لي شيخ كارب لكن دقايق اعمل
اتصالاتي مع شباب عندهم علاقات يمكن نطلع لينا بحاجة
مفيدة ......
..... ماهر طلع تلفونو وعمل ليهو كم مكالمة آخر وحدة
كانت مع واحد اسمو سليمان،،اها دا وصف ليهو لي محل
واحد قال شيخ كبير وعندو قدرة انو ينتهي من الموقف دا
سريع،،قلت ليهو يلا عليهو أسع دا يا ماهر خلينا نتفك من
العارض دا ياخي .....
-وين يازول قال حيضرب يحجز لينا عندو وباكر الصباح
نمشي عليهو ....
- يعني تاني أعيش علي أعصابي لغاية باكر؟؟؟
-استحمل ولسع المهلة حقتك ما انتهت ....
-تمام الواحد يستحمل لغاية باكر ....
- خلاص يلا بينا علي الشلة عشان ما يختو حاجة في
نفسهم،،وخليك عادي قدامهم واكيد الموضوع دا بتحلا .....
-يلا بينا عليهم واليحصل كلو لخير ....
مشينا علي الشلة لقيناهم منتظرننا وكانو بعلقو علي
الاختفاء حقنا دا،،،وكانو مستغربين في الموضوع الانفردنا
فيهو انا وماهر لانو اصلا ما عملناها قبل كدة،،رميساء نطت
لينا قالت موض ع حب وكدة !!!لانو الاتنين شاكة فيكم
واحد بحبني هههههه .....
-ههههه يحبو ليك شنو يا صاحبي .....
- انا صاحبك يا ماهر يخسي عليك احرجتني شديد
والله .....
- لو ما اخاف الكضب اقول حسب الله بتاع الفول الفي
حلتنا ......
-غايتو الله يسامحك دايما كاسفني ومجرح سمعتي
هههههه ...
غايتو احلي شي في شلتنا المناكفات البتكون داخلة
فيها رميساء،،هههه فعلا مرات بتكون حسب الله ومرات
بتكون رقيقة لدرجة قف تأمل،،ياخ مرة كان عندنا الاسبوع
الثقافي البت دي جات الجامعة بفستان عجيييب نحنا
اندهشنا لانو اول مرة نشوف رميساء بالاناقة والجمال دا
لكن دوام الحال من المحال بعديهو رجعت لينا رميساء
البنعرفا ذاتا،،أخدت قعدتي معاهم واتوكلت علي البيت علي
أمل باكر ألقي الحل عند الشيخ ولا الفكي الحنمشي ليهو
دا،،،أخدت قعدتي مع الحاج والحاجة ونسات وضحك
نسوني همومي لما كل واحد مشي شاف شغلتو،،قاعد براي
والجو هادي ما عارف الذكرني شنو لكن فجأة كدة جاتني
في خيالاتي ملاذ ايووووة ملاذ ذاتا،،بعد مرور الزمن دا كلو
جاتني
ملاذ تاني،،ما عارف يمكن عشان الاسم وتمنياتي انو باكر
ألقي الملاذ عند الشيخ دا ولا لحاجة تانية ما عارف غايتو
بس جاتني،،وإتمنيت انو كان تكون معاي وأحكيها ليها
الحصل والبحصل يمكن القي في ذاتا الملاذ لكن ما كل
مايتمناه المرؤ يدركه،،دخل الليل وكل زول لزم سريرو ونام
وفي مخيلتو حاجات تتعمل باكر وانا همي ان شاء الله
يبقي الشيخ كااااارب ويزبط لي الامور دي ........
..... الصباح قومتي من النوم ضربت لماهر قال لي أسع
كنت داير أضرب ليك اقول ليك لاقني علي العربي النمشي
للزول دا،،جري استحميت وشربت الشاي والعربي جاك
بلاء،،لقيتو راجيني ركبنا المواصلات لمن نزلنا في المحطة
ومن هناك من زقاق لزقاق لما لقينا البيت دخلنا لقينا ليك
كمية بتاعة ناس لكن الاغلب نسوان،،قعدنا لما ندهو اسمنا
مشينا عليهو زول الباب قال المريض بس هو اليدخل،،ماهر
رجع قعد برة وانا دخلت عليهو جو ما تعرف بتاع روحانيات
ولا دجل غايتو اتوكلت قعدت قدامو،،وحكيت ليهو الحاصل
كلو،،كشح ليهو بخور كدة وتمتم بحاجات،،وقال لي علاجك
صعب تب .....
- صعب كيف يا مولانا قول شي تاني يمين الله انا واقف
ليك تب وماعندي جيهة اقع فوقا تاني هههه قال مولانا قال
غايتو الخوف دا بعمل عمايل
- صعب صعب الجني الملازمك دا قوي ما قدرو انا ....
- يامولانا دا كلام شنو والحل طيب؟؟
-الحل عندك الحل عندك .....
- كيف ما فاهم !!!!
- انت فاهم ياولدي،،الحل في يدك بس انت شايفو
صعب ....
- لو قاصد اني أرضخ فعلا صعب،،طيب لو رفصت الوضع
حيكون كيف؟؟
- لو رفضت تشيل الفاتحة في روحك دا لو ما عملت ليك
مرض نفسي ولا عاهة مستديمة ....
- لا حول ولا قوة الا بالله .....
-لكن الغلط منك ياولدي ليه تحمل نفسك شرا ما بتشيل
شبالو ....
- طيش شباب والله لكن يعني خلاص اتقفلت من كل
الابواب !!!!
- لو رافض الموضوع خليك مع الله هو المعين واتذكر انو لن
يصيبنا الا ما كتب الله لنا .......
-ونعم بالله هو نعم المولي ونعم النصير ....
..... اول ما طلعت لاقاني ماهر قال لي بشر،،قلت ليهو
مقفلة من كل النواحي،،لكن بشوف لي معاها حل سلمي
رضت خير وبركة رفضت كمان ارجي البحصل والبجي كلو
لخير ان شاء الله،،طلعنا من عند الشيخ دا وركبنا
المواصلات طول الطريق ماهر بحاول يخفف علي لكن انا
قلت خلاص لابد من المواجهة معاها،،المساء قاعد في
غرفتي فكرت فيها عشان تظهر لي وفعلا ثواني وكانت
واقفة قدامي بأحلي حلة ممكن انسان يشوف فيها شكل
يعني مافي اجمل من كدة علي الاطلاق،،قلت ليها والله
فكرت في الموضوع دا ولقيت انو ما حينجح ......
- انت عارف نتيجة رفضك لي شنو؟؟
-عارف لكن برضو ما حينجح .....
- لو مفتكر انو الملك او اي شيخ في الدنيا دي ممكن
يحميك مني تبقي غلطان .....
-عارف ومتاكد بس برضو ما حينجح عشان كدة امشي
واصلي حياتك البتعرفيها كجنية وخليني اواصل في حياتي
البعرفها كإنسان ......
- عايز تواصل حياتك وتحب ليك وحدة وتتزوجا !!!!
- ايوة وليه لا !!! دا حق من حقوقي في الدنيا دي،،وحاجة
لابد منها ....
- ملاذ ....
-وبتعرفي ملاذ من وين؟؟؟
-دي العقبة الوقفت بيني وبينك ....
-ما تدخلي ملاذ في حاجة بيني وبينك ننهي الموضوع بينا
بالتي هي أحسن،،وكل حي يشوف سبيلو ....
-اصلا ملاذ خارج حساباتي،،لكن لو ما بقيت لي ما حتبقي
ليها نهائي ......
-أصلا ما حأكون ليك لانو ارتباط محكوم ليهو الفشل من
قبل ما يبدأ .....
- انت عارف عاقبة معارضتي شنو؟؟؟؟
-عارف وقبلان بالواقع لانو لن يصيبنا الا ما كتب الله
لنا .....
- اذا خليك متوقع البحصل وأنا حإبتعد من حياتك بس
إستحمل البحصل ليك ..
يتبع ...

اها واختفت الجنية بعد تهديدا لي،،طبعا بقيت خاتي
احتمالات كتييييرة في انو ممكن تضرني بيها،لكن متأكد من
انو كل شي بامر من الله سبحانه وتعالي،،لكن بقي خوفي
كلو من انو الجنية دي توجه غضبها كلو علي ملاذ،،يااااالله
من البحصل لي بس لما افكر في الموضوع دا فكيف لو
حصل!!!! طوالي شلت تلفوني واتصلت علي مها أصغر
خالاتي،،وقلت ليها بأي طريقة تجيبي لي رقم ملاذ،،في
الاول جرجرتني وتحقيقات طويلة في انو عايز بالرقم
شنو،،طبعا شمارات منها وكدة مع احترامي لخالتي
طبعا،،لكن في النهاية اقنعتها انو قاصدها في موضوع
عاااجل جدا،،قالت لي اديني عشرة دقايق وبجيب ليك
الرقم،،وانا بقيت منتظر بعد حوالي نص ساعة جاتني رسالة
منها برقم ملاذ،،بعد الاندفاع داك كلو بقيت متردد اضرب
ليها ولا لا؟؟طيب لو ضربت وحكيت ليها حتخاف،،ولو
خليتا احتمال تتضرر اها اسوي شنو اسوي شنو يالله،،في
النهاية رسلت ليها رسالة السلام عليكم ملاذ،،كيفك،،انا
مهاب،،ودايرك في موضوع ضروري جدا جدا وموضوع
عاجل لو عندك زمن ارجعي لي بمسكول او رسالة وبقيت
منتظر لما رجعت لي برسالة وقمت طوالي اتصلت عليها
وجاني الصوت الملائكي .......
-اهلين مهاب،،خير مالك !!!
-كيفك ملاذ،،والله ما عارف ابدا ليك كيف وابدا ليك
بشنو ...
-اتفضل انا سامعاك ....
......وقمت حكيت ليها القصة بس فيها حبة اختلاق يعني
حذفت الجزء بتاع التهديد .....
-طيب يا مهاب وحتعمل شنو؟؟؟
-ما حأعمل حاجة بس كل المطلوب منك انك تتحصني
كويس ولو حصلت حاجة دعواتك بس ....
-حاجة زي شنو يا مهاب ليه عايز تقلقني عليك .....
-ياخ انا لما سمعت تقلقني عليك لما قلبي قال فرررر،،،لا لا
يا ملاذ ماف حاجة بس دعواتك ....
- حاضر ان شاء الله،،يلا خلي بالك من نفسك .....
- وانتي كمان يلا .....
..... كدة انتهيت من موضوع ملاذ،،بعد داك رقدت نمت
عادي جدا،،وصحيت الصباح شربت الشاي واتحركت علي
الجامعة،،بعد المحاضرة الاولي ما انتهت مشينا علي ماما
سميرة انا والشلة،،قاعدين في امان الله حسيت انو رجليني
كل ماليها ماشيات تقال زي خدرين كدة،،في الاول طنشت
الموضوع لكن بعد شوية بقيت ما حاسي بأي حاجة
نهائي،،حاولت اقيف مافي حاجة،،حركت رجليني مافي
حاجة ....
-يا جماعة انا ما شاعر برجلي .....
-نط ماهر،،كيف ما شاعر برجليك انت جنيت ولا شنو،،ورفع
رجلي وفكاها لقي مافي اي تفاعل او رد فعل لحركتو
دي،،يا مهاب انت جاد ولا دي حركات منك؟؟دا كان رد
رميساء لكلامي ....
-ياجماعة انا جادي اقسم بالله ما شاعر برجلي
نهائي،،،الجماعة شالوني شيل واقرب امجاد رفعوني
فيها،،ودوني المستشفي،،طواالي دخلوني علي الدكتور وبقو
منتظرين برة،،الدكتور بقي يسألني من بتين شعرت بالحالة
دي؟؟وقبل كدة حصلت ليك غايتو اسئلة كتيرة،،جاوبت
عليهو قال تمشو تعملو صورة،،مارقين من مكتب الدكتور
ناس البيت جو وامي دي تبكي ومتبشتنة بشاتن شديدة
خلاص انا لما حنيت عليها،،عملنا الصورة وبقينا
منتظرين،،في النهاية الدكتور قال الصورة نضيفة
جدا،،ومافي حاجة،،احتمال انها تكون حالة عرضية،،وكتب
لي مراهم وادوية وقال لو مافي تحسن اجي راجع .....
اها بعد كدة مشينا البيت،،وفي الطريق امي ضربت
لاخوانا واخواتها وابوي ضرب لاخوانو كلموهم
بالحاصل،،وصلنا البيت دخلوني غرفتي ورقدوني في
السرير،،والشلة طبعا لسع معاي،،البنات بقو مع امي،،وبقي
في الغرفة معاي ماهر .....
-تفتكر الجنية حقتك عندها دور في الحكاية دي؟؟؟
-ما تستبعد الكلام دا يا صاحبي لكن ما اظن لانو بالزعل
الشفتو منها ما اظن تعمل لي حاجة ساهلة زي دي ....
- ودي حاجة ساهلة يامهاب !!!!
-قدر اخف من قدر،،الايام حتكشف لو كان عندها علاقة ولا
لا ....
- الله يسهل وتقوم لينا بالسلامة ....
-دعواتكم بس عليك الله،،وياخ ما نتعبكم معانا الوقت
اتأخر سوق البنات ديل ودوهم عشان ما يتاخرو علي اهلهم
ويقلقو عليهم .....
- نمشي كيف نخليك ياخي؟؟انت حصلت قصرت مع واحد
فينا لما نخليك .....
-ما كدة لكن برضو بس عشان البنات والتاخير ما يخلق
ليهم مشكلة وكدة يا صاحبي ولا شنو .....
- التشوفو،،طيب نحنا حنمر عليك باكر،،يلا تصبح علي
خير ......
....سامع صوت امي وابوي بودعو فيهم برة،،لما جو
راجعين وامي دي صوتا معبور،،وانا عامل فيها ثابت لكن
من جوة بتقطع والله،،غايتو احساس صعب جدا،،انك تفقد
حاجة من جسمك،،يعني تاني انا حركة مافي !!!! الحمام تاني
يودوني ليهو !!!ما اقدر امشي !!!ما اقدر العب كورة !!!! اللهم
انا لا نسالك رد القضاء ولكن نسألك اللطف فيه ..
قبل ما انوم جات امي داخلة علي شايلة ليها شوربة في
كورية كدة سقتني وليها وبعد داك اخدت الدواء الكتبو لي
الدكتور،،وقرت لي قرآن ومشت ولسسه صوتها مبحوح من
اثر البكاء القبيل،،،خلتني براي مع آلامي البحس بيها بتقطع
في قلبي،،لو فضلت علي الحالة كل الاحلام والطموحات
البنيتا حتتهد زي الما كانت في يوم،،في النهاية غلب علي
النعاس ونمت،،،الصباح صحيت علي صوت جوطة في
البيت حاولت انزل من
السرير غلبني نهائي نسيت يوم امس وكأنو كان كابوس لكن
في النهاية اتأكدت من انو كان واقع فعلا،،ناديت اخوي جا
نزلني من السرير في العجلة عشان اطلع الحمام وآخد لي
دش،،قلت ليهو الجوطة البرة دي شنو؟؟؟قال لي ديل
اخوالنا واعمامنا جو قبل الشرقة،،ياااااالله انا الكنت
بستقبلن وبقيف في ضيافتن بالله الدنيا دي فيها جنس
حاجات لكن الحمد لله علي كل حال لا عتراض علي حكم
الله .......
..... مشيت استحميت وجيت راجع ليهم في السلام وحمدا
لله علي السلامة لما جابو ليهم الشاي والجبنة،،وبدت
الاسئلة ......
- انت يا مهاب اصلا الحكاية شنو؟؟؟
طبعا انا ما داير اجيب سيرة الجنية في الحكاية دي لانو
لسع ما اتأكدت من انو ليها دور في الكلام دا والله يا خال
اقدار بس نسال الله الشفاء .....
وشعرت بالحاجة دي بتين يا وليدي؟؟؟
-والله يا عمتي انتهيت من المحاضرة ومشيت برجلي لما
وصلنا محل الجبنة بعد شربت الجبنة شعرت بالخدر في
رجلي وشوية شوية فقدت الاحساس بيهن .....
-شفت بس يكون من الجبنة قالو ستات الشاي بيعملن فيها
المخدرات والحبوب بس طوالي نمشي للمرة دي .....
- لا لا يا عم الحكاية ما كدة نحنا بنعرف ماما سميرة دي
من دخلنا الجامعة وكانت موجودة من قبلينا،،ما حصل زول
اشتكي منها بالعكس انسانة طيبة شديد وبتساعد كتير من
الطلبة ....
-طيب لو شغل جن وعفاريت كيف الدكتور يقول مافي
حاجة؟؟؟؟
-والله يا حبوبة إسعاد مافي حاجة كان جن كان غيرو بضر
غير بامر من الله،،وبعدين الدكتور قال الحاجة دي ممكن
تكون حاجة عرضية ساكت نتيجة ضغوط حياتية او
غيرو ....
- شن شفت في الدنيا لمن يقول ليك ضغوط حياتية !!!!
- كيف شن شفت وفاة جدي علي دي ما ضغوط حياتية؟؟؟
- الله يرحمو ويغفر ليهو،،،وخبر جدي علي خفف وتيرة
الاسئلة علي وبقو يتونسو في ونساتهم المعروفة،،فلان
عرسو شهر كم وحاج فلان اشتري قطعة أرض،،وفلان داك
مشي الدهب واشتري ليهو بوكسي واسع حيعرس والتجارة
مشت معاهو،،ومجلس الحريم في فلانة عرسوها وفلانة
طلقوها،،اي اصلا تستاهل الطلاق مرة شنافة وما بتمسك
ليها بيت ......
......وقت الفطور جا وفطرنا وشربنا الشاي ،،وبدت الوفود
تجي في البيت،،شلة النادي والكورة ما قصرو كانو واقفين
وقفة جد اليوم دا يوزعو الشاي للناس طبعا يعني حاجة
كدة الزول ما يتخيلا الاهل داخلين ومارقين
والجيران،،واصحاب ابوي وصاحبات امي،،دا غير الناس
الجونا من بعيد،،يعني شلة النادي ما قصرو والله،،الله
يجزيهم خير .....
......بعد الضهر جوني دفعة الجامعة وكانت لمة في
البيت،،يعني لما تحصل ليك حاجة بتعرف قدرك عند
اصحابك،،بقيفو معاك وبساندوك،،جو شايلين معاهم دفاتر
المحاضرات وكل واحد متبرع بالشرح وبالكتابة ،،يعني غيرو
لي جو الكآبة الكنت داخل فيهو بونساتم وضحكاتم
والقفشات البتدخل مرة مرة في جو الونسة بعد داك بدو
يمشو واحد واحد لما فضل معاي ماهر .....
-اها يا حبيبنا حتعمل شنو؟؟؟
- في شنو؟؟لو الجامعة حاليا ما أظن أقدر استمر
فيها،،وشكلي حأجمد السنة دي،، الا لو حصلت
مستجدات .....
- انا ما قاصد الجامعة لكن براك جبت الكلام،،مافي سبب
يخليك تجمد السنة،،كل يوم بنجيك هنا ونشرح ليك
البفوتك ومرة مرة بجيك عديل اسوقك الجامعة منها تغير
جو ذاتو .....
-والله ما معروف يا ماهر ياخي .....
-شنو انت اول ولا آخر واحد يحصل ليهو كدة والله ما
تضيع السنة ساكت وبعدين نحن داخلين علي امتحانات
فشنو الكلام دا كدة ما بنفع .....
-ان شاء الله يحصل خير ،، خلاص بس عليك بالمحاضرات
جيبا لي وتاني ماك مسؤول تب .....
-اها جنيتك عندها دور في القصة دي؟؟؟
-وطي صوتك يابشر حبوبة إسعاد لوسمعت الكلام دا البيت
دا ببقي ليك بمبي .....
- هههههه ليه يعني !!!!
-دي عندها فوبيا من الجماعة ديل ولو عرفت اني كان
عندي جنية ممكن تلف بي لألف شيخ وفكي وكلهم بتاعين
دجل ،،يازول دي ما بتعرفا انت بس .....
- حبوبتك صعبة والله،،الله يكون في عونك،،،اها البتاعة
ديك ليها علاقة بالمرض دا ولا لع ؟؟؟؟
يتبع ....

